
                                      UTANGULIZI 	

Watu ambao wameishi katika nchi zaidi ya moja mara nyingi huzungumza kuhusu jinsi ilivyo vigumu kuzoea tamaduni mpya. Kila taifa lina mila, maadili na sheria zake. Na kile kinachofaa katika taifa moja si lazima kiwe kinafaa katika taifa lingine. Wafanyabiashara, wanafunzi, na hata wamishonari wanapaswa kutumia muda mwingi kujifunza njia za taifa jipya wanamoishi. Kwa njia nyingi, ndivyo ilivyo kwa maisha ya Kikristo. Sote tulizaliwa nje ya Kristo, tukiwa tumetengwa na ufalme wake. Wengi wetu tulitumia miaka kujifunza na kufuata njia za ufalme wa giza. Hii inatuletea changamoto tunapojaribu kuishi kulingana na njia za taifa letu jipya, ufalme wetu mpya, ufalme wa nuru katika Kristo.    
Changamoto hii si jambo jipya. Katika mji wa Efeso, kizazi cha kwanza cha Wakristo kililazimika kujifunza jinsi ya kuishi katika njia ambazo zilifaa kwa ufalme wa Kristo. Wakristo wengi walikuwa wameongoka kutoka katika dini za kipagani. Walikuwa wametumia muda mwingi wa maisha yao kufuata njia za Shetani kabla ya kuwa na imani katika Kristo, na waliona vigumu kubadili jinsi walivyofikiri, kuhisi na kutenda. Hivyo, kama mtume Paulo alivyowaandikia Waefeso kutokea kifungoni, alizungumzia moja kwa moja changamoto hii kwa kuchora picha kubwa, ya ulimwengu ya maisha katika ufalme wa Mungu katika Kristo.   
Hili ni somo la tatu katika mfululizo wetu wa Nyaraka za Paulo za Kifungoni, na tumelipatia jina la “Paulo na Waefeso.” Katika somo hili, tutasawiri waraka wa Paulo kwa kanisa la Efeso. Tutadhukuru hasa njia alizotumia kutunga barua hii ili kuwafundisha Waefeso na majirani zao Wakristo jinsi ya kujenga, kudumisha na kustawi katika ufalme wa Mungu. Usawiri wetu wa barua ya Paulo kwa Waefeso utagawanyika katika sehemu tatu. Kwanza, tutasawiri usuli wa barua hii. Pili, tutaangalia muundo na maudhui yake. Na tatu, tutasawiri matumizi yake ya kisasa. Hebu tuanze na usuli wa waraka wa Paulo kwa Waefeso.    




USULI

Kristo alimwita Paulo kama mtume ili kutoa mafundisho yenye mamlaka na uongozi kwa kanisa. Paulo alifanya hivyo, kwa sehemu, kwa kuandika barua alipokuwa kifungoni. Lakini Paulo hakutaka tu kueneza mafundisho ya kinadharia au kuyarekodi kwa ajili ya vizazi vijavyo. Kwanza kabisa, alitumia mafundisho yake kwa changamoto zilizoyakabili makanisa fulani. Barua zake zilikuwa za kichungaji na zenye kujali, na zilizungumza moja kwa moja kuhusu matatizo ambayo makanisa mbalimbali yalikabili katika karne ya kwanza. Hii humaanisha kwamba, tunapojifunza barua ya Paulo kwa Waefeso, inasaidia kuanza kwa kuuliza maswali kama vile, “Barua hii iliandikwa kwa akina nani?” na “Ni masuala gani muhimu waliyokuwa wakikabiliana nayo?” Kujua majibu ya maswali kama haya kutatusaidia kuelewa zaidi mafundisho ya Paulo kwa kanisa la Efeso. 

Tunapotazama usuli wa barua ya Paulo kwa Waefeso, tutadhukuru mambo matatu. Kwanza, tutajadili uandishi wa Paulo wa barua hiyo. Pili, tutatambua hadhira asilia. Na tatu, tutaangalia kusudi la Paulo katika kuwaandikia. Hebu tuanze kwa kuangalia uandishi wa Paulo wa barua kwa Waefeso.    



UANDISHI

Wanazuoni kadhaa wa kisasa wamesema kwamba kwa kweli Paulo hakuandika barua hii. Badala yake, wamesema kuwa kitabu cha Waefeso kiliandikwa na mmoja wa wanafunzi wa Paulo ili kuendeleza urithi wa Paulo na kutumia mafundisho yake kwa njia mpya. Kwa sababu hii, kitabu cha Waefeso kimeitwa “Deutero-Paulini,” yaani, Kumbukumbu za Paulo. Hata hivyo kuna sababu nyingi za kukataa dhana hii. Muhimu zaidi, barua yenyewe husema kwamba iliandikwa na Paulo.   Sikiliza maneno ya kitabu cha Waefeso sura ya 1:1:    

Paulo, mtume wa Kristo Yesu, kwa mapenzi ya Mungu; kwa watakatifu walioko Efeso wanaomwamini Kristo Yesu (Waefeso 1:1).

Ni kweli kwamba katika kanisa la mwanzo, baadhi ya walimu wa uongo walighushi barua chini ya majina ya watu wengine ili kupata mamlaka ya barua zao. Lakini kila kanisa lilipogundua barua ya kughushi, waliikataa. Sikiliza mafundisho ya Paulo kuhusu jambo hili katika kitabu cha 2 Wathesalonike sura ya 2:1-3:    

Basi, ndugu, tunakusihini, kwa habari ya kuja kwake Bwana wetu Yesu Kristo, na kukusanyika kwetu mbele zake, kwamba msifadhaishwe upesi hata kuiacha nia yenu, wala msisitushwe,  kwa roho, wala kwa neno, wala kwa waraka unaodhaniwa kuwa ni wetu… Mtu awaye yote asiwadanganye kwa njia yo yote… (2 Wathesalonike 2:1-3).

Kwa kuzingatia kukataa kwa Paulo kughushi au jina bandia, ni vigumu kuamini kwamba mtu anayempenda au mwanafunzi wa Paulo angepinga mafundisho ya Paulo mwenyewe kwa kughushi jina lake kwenye barua kwa Waefeso. Zaidi ya hayo, kitabu cha Waefeso hufanana kwa karibu sana na barua nyingine za Paulo katika mafundisho na lugha. Uhusiano huo ni wenye nguvu sana haswa kwa Wakolosai. Hili halipaswi kutushangaza kwani huenda Paulo aliziandika zote mbili kwa wakati mmoja. Uhusiano huu ni yenye nguvu na wa asili kiasi kwamba, hata kama Paulo hangetaja jina lake katika barua hiyo, ni vigumu kufikiria kwamba kanisa liliwahi kuihusisha barua hii na mtu mwingine yeyote.    
Hatimaye, kwa mujibu wa kitabu cha Matendo ya Mitume sura ya 19–21, Paulo alikuwa ameanzisha kanisa huko Efeso, na alikuwa ameishi Efeso kwa miaka miwili. Hata baada ya wakati huo, alikuwa ameendelea kudumisha uhusiano wa karibu na wazee wa huko. Kwa sababu hizi, ni jambo lisilofikirika kwamba Waefeso hawangetambua barua ghushi yenye jina la Paulo juu yake. Vivyo hivyo, jambo lisilofikirika ni wazo la kwamba kanisa la mwanzo kwa ujumla halingekomesha ughushi uliodaiwa kutumwa kutoka kwa mtume mashuhuri kama huyo kwenda kwa kanisa mashuhuri kama hilo. Kwa sababu hizi 

na nyinginezo, pendekezo la kwamba barua kwa Waefeso haikuandikwa na Paulo mwenyewe linapaswa kukataliwa.  




Watu wengi hupinga uandishi wa kitabu cha Waefeso kwa sababu huona tofauti katika baadhi ya mada. Kuna kitabu cha Warumi na kitabu cha Wagalatia, ambavyo kila mtu anaamini kwamba viliandikwa na Paulo. Vitabu hivyo vinazungumza juu ya kuhesabiwa haki kwa imani na masuala mengine kama hayo. Kwa kweli huoni hilo katika kitabu cha Waefeso. Ungefikiri kama ilikuwa muhimu kwa Paulo katika kitabu cha Warumi, basi ungetaka kuiongezea katika kitabu cha Waefeso, kama ungeweza… Kuna sababu nyingine na mengi ya vitabu hivi, nadhani, hiyo ni muhimu sana, ni kwamba nyingi ya hizi pengine ziliandikwa au kuamriwa na kuandikwa na katibu… Kama ningetumia mwandishi mmoja katika kitabu cha Waefeso na labda kuandika kitabu cha 2 Wathesalonike kwa mkono wangu mwenyewe, na kutumia mwandishi mwingine katika kitabu cha Warumi, kungekuwa na tofauti fulani katika sarufi, msamiati, n.k. Hakuna chochote katika vitabu hivi ambacho kwa hakika kinapingana.    

— Dkt. Joseph D. Fantin

Baada ya kutazama usuli wa barua kwa Waefeso na uandishi wa Paulo, tunapaswa kuelekeza mawazo yetu kwa hadhira asilia.   



HADHIRA

Tutachunguza hadhira ya Paulo kwa njia mbili, tukigeukia kwanza hadhira yake kuu, yaani kanisa la Efeso, na kisha kwa hadhira yake ya pili, hasa makanisa ya Bonde la Likasi. Hebu tuanze kwa kulitazama kanisa la Efeso kama hadhira kuu ya Paulo.    



Hadhira ya Kuu

Sikiliza tena maneno ya kitabu cha Waefeso sura ya 1:1:    

Paulo, mtume wa Kristo Yesu, kwa mapenzi ya Mungu; kwa watakatifu walioko Efeso wanaomwamini Kristo Yesu (Waefeso 1:1).

Katika anwani ya barua hii, Paulo alilitambulisha waziwazi kanisa la Efeso kuwa hadhira yake. Efeso ulikuwa mji mkuu wa jimbo la Kirumi la Asia, ambalo linalingana takriban na eneo la kisasa linalojulikana kama Asia Ndogo. Katika karne ya kwanza, ilikuwa mojawapo ya miji ya bandari yenye watu wengi na muhimu katika Milki ya Kirumi, ikitumika kama lango kati ya ulimwengu wa mashariki na magharibi. Kijiografia, ilikuwa kwenye pwani ya Bahari ya Aegean, sio mbali sana kaskazini mwa Mto Meander.    
Tunapaswa kutaja kwamba baadhi ya wanazuoni huamini kwamba barua hii haikutumwa kwanza kwa Waefeso. Ushahidi wenye nguvu zaidi wa maoni haya ni kwamba hati tano muhimu za Kigiriki hazina maneno “katika Efeso” katika mstari wa ufunguzi. 

Badala yake, maandishi haya yalisomeka, “Kwa watakatifu ambao pia ni waaminifu katika Kristo Yesu.” Ingawa hii ni kweli, hati nyingi zina “katika Efeso,” na hakuna hati inayojulikana inayotaja hadhira tofauti. Hivyo, kwa sababu hizi, wafasiri wengi hukubali kwamba kanisa la Efeso lilikuwa ndilo hadhira kuu ya Paulo.    
Ushahidi kadhaa wa ndani na nje huunga mkono mtazamo kwamba Paulo aliandika barua hii kwa ajili ya Waefeso. Kwa upande mmoja, maelezo mengi ya maudhui ya ndani ya barua hiyo yalifaa kwa ajili ya changamoto zilizolikabili kanisa la Efeso. Kwa mfano, kwa mujibu wa kitabu cha Matendo ya Mitume sura ya 19, tunajua kwamba wakati wa Paulo huko Efeso, alikuwa amepingana na waabudu wa mungu mke wa kipagani Artemi na mazoea mengi ya uchawi katika jiji hilo. Sambamba na hilo, Paulo aliandika katika kitabu cha Waefeso sura ya 5:11, kwamba Wakristo “wasishiriki katika kazi zisizo na matunda za giza”, akirejelea mazoea yasiyo ya adili ya ibada ya sanamu ya kipagani. Na katika kitabu cha Waefeso sura ya 6:12, alifundisha kwamba Wakristo wako katika vita “dhidi ya mamlaka za ulimwengu wa giza hili la sasa, dhidi ya majeshi ya roho waovu.”    
Zaidi ya hayo, tunajua kutokana na utafiti wa kiakiolojia kwamba Artemi alionwa kuwa mlezi wa Efeso na ilisemekana kuwa aliufanya Efeso kuwa jiji tukufu zaidi katika jimbo la Asia. Hii inaweza kuwa ndiyo sababu, katika kitabu cha Waefeso sura ya 5:27-29, Paulo alielezea uhusiano kati ya Kristo na kanisa lake kwa kutumia maneno ya Kigiriki ektrephō (ἐκτρέφω), akimaanisha “kulisha” au “kulea,” na endoxos (ἔνδοξος), ikimaanisha “kuheshimiwa” au “utukufu.” Maelezo haya na mengine kama hayo yalihusiana haswa na hali ya kanisa la Efeso.    
Kwa upande mwingine, mababa kadhaa wa kanisa la mwanzo walitoa ushahidi wa nje kwamba Paulo alituma barua hii kwa Waefeso. Kwa mfano, Clement wa Alexandria, akiandika karibu na mwisho wa karne ya pili, aliandika maneno haya katika Kitabu cha 1, Sura ya 5 ya kazi yake iitwayo Mwalimu:
 

Akiwaandikia Waefeso, [Paulo] amefunua kwa njia iliyo wadhiha zaidi jambo linalozungumziwa, akizungumzia matokeo yafuatayo:    

Clement alifuata dibaji hii kwa maandishi kamili ya kitabu cha Waefeso sura ya 4:13-15. Vivyo hivyo, Tertullian, ambaye aliandika mwanzoni kabisa mwa karne ya tatu, alikuwa na haya ya kusema katika kazi yake Dhidi ya Marcion, Kitabu cha 5, Sura ya 17:  

Tunayo mapokeo ya kweli ya Kanisa, kwamba waraka huu ulitumwa kwa Waefeso, si kwa Walaodikia.

Kwa mujibu wa Tertulian, mapokeo yote ya kanisa kabla ya wakati wake yalikuwa yamethibitisha kwamba barua hii ilitumwa Efeso. Na hakuna shahidi wa kanisa la mwanzo anayepingana na Tertulian juu ya jambo hili. Tertulian pia alishikilia kwamba waraka huu haukuwa barua ambayo Paulo aliwaandikia Walaodikia, barua iliyotajwa katika kitabu cha Wakolosai sura ya 4:16. Ingawa uwezekano kwamba barua hizi mbili ziko sawa, ni jambo lisilosadikika. Vyovyote iwavyo, maneno ya mababa hawa Wakristo wa mapema hutoa ushahidi wa nje wenye nguvu wa kuamini kwamba Paulo alikusudia barua hii isomwe na kanisa la Efeso.    
Tumeona kwamba kanisa la Efeso lilikuwa ndilo hadhira kuu ya Paulo, lakini pia ni muhimu kutambua kwamba alikuwa na hadhira ya pili.  Hadhira hii ilijumuisha baadhi ya makanisa katika Bonde la Likasi.     





Hadhira ya Pili

Kama tulivyotaja hivi punde, maandishi kadhaa ya awali hayana maneno “katika Efeso” katika mstari wa ufunguzi. Lakini badala ya kuonyesha kwamba Paulo hakuandika barua hii kwa kanisa la Efeso, yaelekea kuwa hati hizo zaonyesha kwamba Paulo alipowaandikia Waefeso, pia alikusudia hadhira pana zaidi. Wanazuoni wengi hukubali kwamba hadhira hii pana ilijumuisha makanisa kadhaa katika Bonde la Likasi.    
Katika karne ya kwanza makanisa kadhaa yalikua katika eneo linalojulikana kama Bonde la Likasi. Kwa mfano, tunajua kwamba kulikuwa na makanisa katika miji ya Kolosai na Laodikia, na tuna sababu nzuri ya kushuku kwamba pia kulikuwa na kanisa huko Hierapoli. Ingawa makanisa haya hayakutajwa katika barua ya Paulo kwa Waefeso, kuna sababu nzuri ya kuamini kwamba Paulo pia alikuwa akiyafikiria kama alivyoandika.    
Kuna angalau ushahidi wa aina kuu mbili unaounga mkono wazo kwamba Paulo alikuwa na makanisa kadhaa ya Bonde la Likasi akilini kama hadhira yake ya pili: kwanza, ushahidi kwamba Paulo aliandika kwa hadhira isiyojulikana, na pili, umuhimu wa barua hii kwa makanisa ya Bonde la Likasi. Hebu tuanze kwa kuangalia baadhi ya maelezo yanayopendekeza kuwa hadhira ya Paulo haikumfahamu.   

Hadhira Isiyojulikana. Fikiria maneno ya Paulo katika kitabu cha Waefeso sura ya 1:15:

Kwa sababu hiyo mimi nami, tangu nilipopata habari za imani yenu katika Bwana Yesu, na pendo lenu kwa watakatifu wote (Waefeso 1:15).

Yaonekana, kulikuwa na sehemu kubwa ya hadhira ya Paulo ambao hakuijua imani yao moja kwa moja, bali ‘aliisikia’ tu. Maneno yake katika kitabu cha Waefeso sura ya 3:2-3 yanadokeza jambo lile lile:    

Ikiwa mmesikia habari ya uwakili wa neema ya Mungu niliyopewa kwa ajili yenu; ya kwamba kwa kufunuliwa nalijulishwa siri hiyo, kama nilivyotangulia kuandika kwa maneno machache (Waefeso 3:2-3).

Kama tulivyotaja, Paulo mwenyewe alikuwa amewafundisha waumini huko Efeso. Lakini hapa Paulo alisema kwamba hadhira yake waliijua injili yake, si kwa sababu alikuwa amewafundisha moja kwa moja, bali kwa sababu alikuwa “ameandika kwa ufupi” kuihusu injili hiyo katika sura za awali za barua hii. Maneno haya hudokeza haswa kwamba Paulo alikuwa na hadhira pana kuliko Waefeso akilini mwake kama alivyoandika mwenyewe.    
Jambo lingine linaloonyesha kwamba Paulo aliwaandikia watu wengi wasiojulikana ni kwamba barua yake haina marejeo ya kibinafsi. Katika barua zake nyingine zote za kisheria, Paulo alionyesha kwamba aliwajua wasomaji wake kibinafsi kwa kujumuisha mambo kama vile majina ya watu aliowajua katika hadhira yake; salamu kwa watu maalum; kutaja muda aliokaa na wasomaji wake; maneno ya kawaida ya anwani, kama vile “ndugu,” yaliyoelekezwa kwa wasomaji; maneno ya upendo wake kwa wasomaji wake; na kujitambulisha kwake kama “baba wa kiroho” wa wasomaji wake. Hata hivyo, waraka wa Paulo kwa Waefeso ndiyo barua yake pekee ya kisheria ambayo haina marejeo yoyote ya kibinafsi kama hayo. Licha ya ukweli kwamba alikuwa na uhusiano wa karibu sana na kanisa la Efeso. Kipengele hiki kisicho cha kawaida kinadokeza haswa kwamba Paulo 

alikusudia barua hii isambae kwa makanisa mbalimbali, kuanzia kanisa la Efeso, na kuendelea hadi makanisa ambayo hakuyafahamu.    
Baada ya kuona kwamba hadhira ya pili ya Paulo ilijumuisha makanisa yasiyofahamika, tuko tayari kuchunguza ushahidi kwamba barua hii ilikuwa na umuhimu kwa makanisa ya Bonde la Likasi, yakiwemo yale ya Kolosai, Laodikia na Hierapoli.

Umuhimu. Uhusiano mmoja kwa makanisa ya Bonde la Likasi huonekana kwa Paulo kumtaja rafiki yake Tikiko. Kwa mujibu wa kitabu cha Waefeso sura ya 6:21, 22, na kitabu cha Wakolosai sura ya 4:7, 8, Tikiko alipeleka angalau barua mbili za Paulo kwa makanisa, moja kwa kanisa la Efeso na nyingine kwa kanisa la Kolosai. Kuna uwezekano mkubwa kwamba aliwapelekea katika safari hiyo hiyo moja. Isitoshe, kama tulivyotaja hapo awali, Paulo pia aliandika barua kwa kanisa la Laodikia. Barua iliyotumwa kwa Walaodikia haijapatikana, lakini Paulo aliitaja katika kitabu cha Wakolosai sura ya 4:16 

Waraka huu ukiisha kusomwa kwenu fanyeni kwamba usomwe katika kanisa la Walaodikia pia; na ule wa Laodikia usomwe na ninyi (Wakolosai 4:16).

Kutokana na mstari huu, ni jambo la busara kudhani kwamba, pamoja na barua ya Paulo kwa Kolosai, Tikiko pia aliwasilisha barua ya Paulo kwa kanisa la Laodikia. Hii ingekuwa njia bora zaidi ya kuhakikisha kwamba makanisa yote mawili yanasoma barua zote mbili. Hivyo, ni sawa pia kudhani kwamba Tikiko alibeba nakala za barua ya Efeso kwa makanisa haya mengine yaisome pia.  
Sababu ya pili ya kufikiri kwamba Paulo alikusudia makanisa ya Bonde la Liko yasome waraka kwa Waefeso ni kwamba mara nyingi makanisa haya yalikuwa mawazoni mwa Paulo alipokuwa kifungoni. Kwa mfano, sikiliza maneno yake katika kitabu cha Wakolosai sura ya 2:1:      

Maana nataka ninyi mjue jinsi ilivyo kuu juhudi yangu niliyo nayo kwa ajili yenu, na kwa ajili ya wale wa Laodikia, na wale wasioniona uso wangu katika mwili (Wakolosai 2:1). 

Paulo alihangaikia mafundisho ya uongo huko Kolosai, na yaonekana aliamini kwamba kulikuwa na matatizo kama hayo huko Laodikia, na labda katika makanisa mengine katika eneo hilo pia.  Kama mfano mwingine, Paulo alitaja kanisa la Hierapoli katika kitabu cha Wakolosai sura ya 4: 12-13, akiandika hivi:    

Epafra aliye mtu wa kwenu, mtumwa wa Yesu Kristo, awasalimu, akifanya bidii siku zote kwa ajili yenu katika maombi yake, ili kwamba msimame wakamilifu na kuthibitika sana katika mapenzi yote ya Mungu. Maana nmshuhudia kwamba ana juhudi nyingi kwa ajili yenu, na kwa ajili ya hao walioko Laodikia, na kwa ajili ya hao walioko Hierapoli (Wakolosai 4:12-13).

Kwa Paulo kutaja juu ya Hierapoli na Laodikia huenda kunaonyesha kwamba makanisa kadhaa ya Bonde la Likasi yalikuwa yakimlipa Epafra ili akae pamoja na Paulo. Hili lingemfanya Epafra kuwa ukumbusho wa daima wa makanisa aliyoyawakilisha. Wasiwasi wa Paulo kwa makanisa ya Bonde la Likasi ladokeza kwamba hangepuuza fursa ya kuwahudumia kupitia barua yake kwa Waefeso, hasa ikiwa ingehitaji tu kutengeneza nakala ya ziada ya barua ili Tikiko aiwasilishe huko.    

Jambo la tatu linalopaswa kutufanya tufikiri kwamba barua kwa Waefeso ilikusudiwa kwa ajili ya makanisa ya Bonde la Likasi ni kwamba barua za Paulo kwa Waefeso na Wakolosai zilishughulikia matatizo yale yale. Hivyo, ni sawa kusema kwamba waraka kwa Waefeso ungekuwa muhimu na unaofaa kwa makanisa ya Bonde la Likasi. Tutataja mfano mmoja tu kwa ajili ya kielelezo. Kama tulivyoona katika somo lililotangulia, Wakolosai walipambana dhidi ya walimu wa uongo walioabudu na kuwaheshimu malaika na pepo. Paulo alipinga uzushi wao kwa kusisitiza ukuu wa Yesu Kristo usio na kifani juu ya ulimwengu wote, na haswa juu ya pepo. Sikiliza kitabu cha Wakolosai sura ya 1:16, ambapo Paulo alimwelezea Yesu kwa maneno haya:    

Kwa kuwa katika yeye vitu vyote viliumbwa, vilivyo mbinguni na vilivyo juu ya nchi, vinavyoonekana na visivyoonekana; ikiwa ni vitu vya enzi, au usultani, au enzi, au mamlaka; vitu vyote viliumbwa kwa njia yake, na kwa ajili yake (Wakolosai 1:16).

Linganisha hilo na maelezo ya Paulo kuhusu Kristo kwenye kitabu cha Waefeso sura ya 1:20-22:

Aliotenda katika Kristo alipomfufua katika wafu, akamweka mkono wake wa kuume katika ulimwengu wa roho; juu sana kuliko ufalme wote, na mamlaka, nguvu, na usultani, na kila jina litajwalo, wala si ulimwenguni hum utu, bali katika ule ujao pia; [Mungi] akavitia vitu vyote chini ya miguu yake, akamweka awe kichwa juu ya vitu vyote kwa ajili ya kanisa… (Waefeso 1:20-22).

Katika kifungu hiki, kama vile katika kitabu cha Wakolosai sura ya 1, Paulo alitumia maneno ya Kigiriki archē (ἀρχή) na exousia (ἐξουσία), yaliyotafsiriwa hapa “utawala” na “mamlaka.” Maneno haya yote mawili yalirejelea haswa viumbe vya kiroho. Pia alirudia kutumia neno la Kigiriki kuriotēs (κυριότης), linalotafsiriwa “utawala,” ambalo linaweza kurejelea ama viongozi wa kibinadamu au viumbe wa kiroho kama malaika na roho waovu.   
Ingawa si katika kifungu cha Wakolosai, Paulo pia alitumia neno la Kigiriki dunamis (δύναμις), ambalo hapa limetafsiriwa “nguvu.” Mara nyingi Dunamis hutumiwa kumaanisha tu “nguvu” au “uwezo,” lakini Dini ya Kiyahudi ya karne ya kwanza ilianza kutumia neno hili kuwahusu roho waovu ambao walijiunga na Shetani ili kupigana dhidi ya Mungu. Kama tunavyoweza kuona, katika barua zote mbili, Paulo alishughulikia matatizo katika kanisa kwa kuangazia ukuu wa Yesu juu ya vitu vyote, ikiwa ni pamoja na juu ya viumbe vya kiroho. Jukumu la Tikiko kama mjumbe wa Paulo, wasiwasi mkubwa aliokuwa nao Paulo kwa makanisa ya Bonde la Likasi, na mada zinazofanana kati ya Waefeso na Wakolosai, zinaonyesha kwa nguvu kwamba Paulo pia alikuwa na makanisa ya Bonde la Likasi akilini alipokuwa akiwaandikia Waefeso.  
Kwa kuwa tumedhukuru uandishi wa Paulo wa barua kwa Waefeso na kuona kwamba labda hadhira asilia ilijumuisha kanisa la Efeso na makanisa ya Bonde la Likasi, tuko katika nafasi ya kuangalia kwa karibu zaidi kusudi lake la kuandika. Kwa nini Paulo alihisi uhitaji wa kutuma barua hii?





KUSUDI

Kwa kawaida, Paulo alirekebisha barua zake ili kushughulikia matatizo hususan ya kikundi au vikundi fulani vya watu aliowajua moja kwa moja au kibinafsi. Lakini katika Waefeso, alifanya jambo tofauti. Alijibu matatizo ya makanisa kadhaa katika maeneo mbalimbali, ambayo mengi yake hakuwahi kukutana nayo. Hivyo, kusudi la Paulo katika kuandika barua hii lilikuwa ni kushughulikia aina za matatizo ambayo makanisa haya yote yalikuwa yanakabiliana nayo. 
Majadiliano yetu ya kusudi la Paulo yatagawanyika katika sehemu mbili. Kwanza, tutadhukuru mada ya ufalme wa Mungu katika barua ya Paulo kwa Waefeso. Pili, tutaangalia jinsi Paulo alivyoshughulikia changamoto kadhaa kwa kanisa katika suala la ufalme wa Mungu. Kwanza hebu tuangalie mada ya ufalme wa Mungu.   


Ufalme wa Mungu

Wakristo wengi huhusisha usemi “ufalme wa Mungu” na injili za muhtasari [sinoptiki]: Mathayo, Marko na Luka. Lakini kwa sababu ufalme wa Mungu ulikuwa mada muhimu sana katika Agano la Kale na katika mafundisho ya Yesu, ulikuwa muhimu pia kwa Paulo. Alirejelea wadhiha ufalme wa Mungu mara kumi na sita katika barua zake, na mara nyingi alitumia msamiati mwingine wa kifalme pia. Tunajua kutoka katika barua nyingi za Paulo kwamba eskatolojia yake, yaani, mafundisho yake juu ya siku za mwisho, yalikuwa kiini cha theolojia yake. Paulo alielewa kwamba Kristo alikuwa akileta historia kwenye upeo wake mkuu, akianza na kuanzishwa kwa ufalme wake katika huduma yake ya kidunia, kuendelea katika enzi ya kanisa, na hatimaye kufikia utimilifu wake katika kurudi kwa ushindi kwa Kristo.    
Kama vile Wayahudi wenzake, Paulo alizungumza juu ya jukumu kuu la Kristo katika historia kwa maneno ya “wakati ujao,” wakati ambapo Mungu atamimina baraka na laana za mwisho katika Kristo. Lakini Yesu na waandishi wa injili walipozungumza kuhusu zama zijazo, kwa ujumla walizieleza kwa kutumia lugha ya ufalme wa Mungu. Walizungumza juu yake kama wakati ambapo ufalme wa Mungu ungedhihirishwa duniani kama huko mbinguni. Bila shaka, Paulo aliamini hili pia. Kwa mtazamo huu, itakuwa vigumu kutosisitiza umuhimu wa ufalme wa Mungu katika theolojia ya Paulo. Kwa kweli, kulingana na rafiki na msafiri mwenza wa Paulo, yaani, Luka, kuhubiri juu ya ufalme wa Mungu kuliunda msingi wa huduma ya kitume ya Paulo. Sikiliza maneno ya Luka katika kitabu cha Matendo ya Mitume sura ya 28:30-31:    

[Paulo] akakaa muda wa miaka miwili mizima katika nyumba yake aliyokuwa amepanga, akawakaribisha watu wote waliokuwa wakimwendea, akihubiri habari za ufalme wa Mungu, na kuyafundisha mambo ya Bwana Yesu Kristo, kwa ujasiri mwingi, asikatazwe na mtu (Matendo ya Mitume 28:30-31).

Kifungu hiki kinaelezea kile ambacho Paulo alifanya alipokuwa kifungoni huko Rumi, pengine ni mahali na wakati ambapo aliandika waraka wake kwa Waefeso. Ona jinsi 


Luka alivyoeleza huduma ya Paulo huko. Badala ya kusema kwamba Paulo alihubiri “injili,” kama tulivyotarajia, Luka alisema kwamba Paulo alihubiri “ufalme wa Mungu.”   
Katika kanisa la kisasa, mara nyingi watu huipunguza injili, au “habari njema” ya imani ya Kikristo, kwa mambo kama msamaha wa dhambi za mtu binafsi na ahadi ya uzima wa milele wa mtu binafsi. Haya ni mambo mazuri ajabu ya tumaini letu katika Kristo. Lakini katika Agano Jipya, injili ni kubwa zaidi kuliko kile ambacho Yesu hufanya kwa watu binafsi. Injili hiyo ni ya ulimwengu mzima. Ni habari njema ya kuja kwa ufalme wa Mungu. Paulo alitangaza kwamba Yesu, Mfalme wetu, anatumia nguvu na mamlaka yake kuwashinda adui zake wote na kushinda dhambi na kifo. Anafanya mambo yote kuwa mapya na kuwaweka wale wanaomwamini kama warithi wa uumbaji mpya atakaporudi. Hii ndiyo sababu Yesu na waandishi wa injili mara nyingi walizungumza kuhusu injili, au habari njema, “ya ​​ufalme.” Paulo alipowafundisha Waefeso kuhusu ufalme wa Mungu, alikuwa akiwapa picha hii kubwa zaidi ya utukufu wa injili.   

Baadhi ya watu wanaoangalia maandishi ya Paulo wamehitimisha kwamba kwa kuwa Paulo harudii ujumbe huo moja kwa moja kwamba ufalme wa Mungu ni kweli, ama kwa kweli fundisho la kitheolojia halikuwa muhimu sana kwa Paulo. Lakini nadhani huo ni uelewa mbaya kwa jinsi Paulo anavyochukulia lugha ya ufalme wa Mungu katika nuru ya ufufuo wa Yesu na kuutumia ukweli wa wazo la ufalme wa Mungu katika kuutangaza kwa njia mpya kabisa, lakini kwa njia ambayo ni sambamba sana na kile ambacho Yesu alimaanisha... Huona kwamba katika Yesu Kristo, haswa, katika ufufuo, kweli Yehova amekamilisha kile alichoahidi kukamilisha na kwamba amekuja kwa watu wake, ameleta wokovu, na sasa katika Yesu Kristo yuko mmoja aitwaye Bwana juu ya vitu yote… Hivyo ufalme wa Mungu ni dhana muhimu sana katika theolojia ya Paulo hata kama anazungumza juu yake kwa maneno tofauti kuliko tu kurudia lugha ya ufalme wa Mungu tuliyo nayo katika Injili.    

— Dkt. Steve Blakemore

Ingawa Paulo aliutaja kwa uwazi ufalme wa Mungu mara chache tu katika kitabu cha Waefeso, ni muhimu kutambua kwamba aliutaja mara kwa mara. Mara nyingi, alirejelea dhana ambazo zilikumbuka ufalme wa Agano la Kale wa Israeli na ufalme wa kisasa wa Milki ya Kirumi. Alifanya hivyo ili kuwakumbusha wasomaji wake kwamba injili ya Kikristo ilihusu ushindi wa ufalme, haswa, ushindi wa ufalme wa Mungu katika Kristo. 
Hebu tusawiri njia sita ambazo kwazo Paulo aliitabiri juu ya ufalme wa Mungu katika kitabu cha Waefeso. Kwanza, Paulo alitoa wito kwa hadhira yake kudhukuru uraia wao wa ufalme katika kitabu cha Waefeso sura ya 2:12, 19.    

Uraia. Katika Agano la Kale, watu wa Mungu waliandaliwa kuwa ufalme, haswa, ufalme wa Israeli. Mungu alikuwa mfalme wao, na kila Mwisraeli alikuwa raia wa ufalme wake. Vivyo hivyo, katika siku za Paulo, uraia katika Milki ya Kirumi ulithaminiwa sana. Kwa sababu hizi, Paulo alipozungumza kuhusu Wakristo kuwa “raia,” hadhira yake ilielewa kwamba alikuwa akizungumza nao kuhusu uraia wao katika ufalme au milki, yaani, ufalme wa Mungu katika Kristo. 





Urithi. Ndivyo ilivyo kuhusu dhana ya urithi ambayo Paulo aliitaja katika kitabu cha Waefeso sura ya 1:14, 18, na pia katika sura ya 5:5. Katika Agano la Kale, raia wa ufalme wa Israeli walipewa urithi katika Nchi ya Ahadi.  Na katika Milki ya Kirumi, raia walikuwa na haki za urithi. Katika visa vyote viwili, haki za urithi zilipatikana kwa raia wa ufalme pekee. Kwa sababu hii, Paulo alihusisha waziwazi urithi wetu kama wafuasi wa Kristo na ufalme wa Mungu katika Kristo.    

Huduma ya Kijeshi. Itabiri dhana ya utumishi wa kijeshi ambayo Paulo aliitaja katika kotabu cha Waefeso sura ya 6:10-18. Bila shaka, katika ulimwengu wa kale, vita vilihusishwa kwa karibu na dhana ya falme. Katika Agano la Kale, raia wote wanaume wenye uwezo katika ufalme walitakiwa kutumika katika jeshi la Israeli. Pia, katika Milki ya Kirumi, raia walilazimika kufanya utumishi wa kijeshi. Hivyo, Paulo aliposisitiza kwamba Wakristo washiriki katika vita vya kiroho, alidokeza kwamba walifanya hivyo kama raia wa ufalme wa Mungu katika Kristo.    

Utawala juu ya uumbaji. Zaidi ya hayo, utawala wa watu wa Mungu juu ya uumbaji, unaotajwa katika sehemu kama vile Waefeso sura ya 1:20–2:6, ulihusishwa pia kwa karibu na ufalme wa Mungu katika Kristo. Katika Agano la Kale, moja ya malengo makuu ya Israeli ilikuwa kupanua utawala wake juu ya dunia yote katika utumishi wa ufalme wa Mungu. Ndivyo ilivyokuwa katika Milki ya Kirumi. Hivyo, Paulo alipofundisha kwamba waumini wameketi pamoja na Kristo katika nafasi za mamlaka juu ya viumbe vyote, alionyesha kwamba Kristo ndiye mfalme, na kwamba waumini ni raia na wenye mamlaka katika ufalme wake.    

Chanzo cha majina. Hata Paulo alipoandika, katika kitabu cha Waefeso sura ya 3:15, kwamba Mungu ndiye chanzo cha majina ya kila familia duniani, alikuwa na dhana ya ufalme wa Kristo wenye ushindi akilini. Katika Agano la Kale, watu wa Mungu waliitwa kwa jina lake kwa sababu walikuwa sehemu ya ufalme wake. Kwa mfano, sikiliza maneno ya Amosi sura ya 9:11-12:    

“Siku hiyo nitaiinua tena maskani ya Daudi iliyoanguka, na kuziba mahali palipobomoka; nami nitayainua magofu yake, na kuyajenga kama siku za kale; wapate kuyamiliki mabaki ya Edomu, na mataifa yote yaitwayo kwa jina langu,” asema BWANA, afanyaye hayo (Amosi 9:11-12).

Bwana alipozungumza juu ya kuinua “kibanda” cha Daudi kilichoanguka, alimaanisha kwamba angerudisha ufalme wa Israeli, chini ya ufalme wa nasaba ya Daudi, kama sehemu ya kilele cha historia ya mwanadamu. Hivyo, kwa mujibu wa Agano la Kale, kila taifa lililotekwa na ufalme wa Mungu uliorejeshwa lingeitwa kwa jina la Mungu. Katika muktadha wa Efeso, desturi ya kutaja majina pia ilikuwa na uhusiano wa kifalme na Milki ya Kirumi. Hasa, ilikuwa ni kawaida kwa wengi waliotekwa na Rumi kupewa uraia katika Milki hiyo. Walichukua jina la yule aliyewapa uraia au jina la mfalme aliyetoa uraia.  Hivyo, Paulo alipoandika juu ya kupokea jina la Mungu, Waefeso wangelihusianisha na kuwa sehemu ya ufalme wa Mungu katika Kristo.    





Balozi. Hatimaye, katika kitabu cha Waefeso sura ya 6:20, Paulo alijitaja kuwa balozi wa Mungu. Katika mazingira ya Agano la Kale na ya Kirumi, balozi alikuwa mwakilishi rasmi wa mfalme au maliki. Hivyo, hata hapa Paulo alikuwa akifikiria ufalme wa Mungu katika Kristo. Kwa njia hizi na kadha wa kadha, Paulo alifunua kwamba masuala mengi aliyozungumzia katika barua yake kwa Waefeso yalifungamana moja kwa moja na imani yake katika ufalme wa Mungu.    

Katika barua kwa Waefeso, tunaona mtazamo wa Paulo juu ya ufalme wa Mungu. Kwa mfano, huanza barua hiyo kwa kuwaeleza Waefeso kwamba wameitwa kwa Kristo milele kwa mujibu wa kusudi jema la Mungu, na katika wito huo, kwa kweli, kwa maana halisi, wameitwa kwenye ufalme wa Kristo. Paulo huanza kustawisha hili katika kitabu cha Waefeso sura ya 1 ambapo huzungumzia ukweli kwamba baada ya Kristo kufa na kufufuka ... alipaa kwenda mkono wa kuume wa Baba, na kisha hiyo inaashiria kwa ajili yetu, katika maana ya kitamathali sana, lakini maana halisi, kwamba yeye amepewa mamlaka yote, amepewa mamlaka yote kama mfalme wa ufalme huu...Kisha Paulo pia anadokeza ukweli katika kitabu cha Waefeso sura ya 5 kwamba ufalme wa Mungu, ufalme wa Kristo ni ufalme wa haki. Hivyo, wale walio nje ya Kristo, wale waio waadilifu, wanaokataa kumsujudia Kristo na kujitiisha chini ya utawala wake na mapenzi yake, si sehemu ya ufalme wake, kwa kuwa ufalme wake ni ufalme wa haki.   

— Dkt. Jay Haley

Kwa kuwa tumeangalia jinsi kusudi la Paulo katika kuwaandikia Waefeso lilivyojumuisha msisitizo wake juu ya ufalme wa Mungu, tuko tayari kuzungumzia baadhi ya changamoto mahususi katika ufalme wa Mungu ambazo Paulo alizungumzia katika barua hii.



Changamoto

Paulo alitaja changamoto nyingi ambazo zilizoyakabili makanisa ya Efeso na yale ya Bonde la Likasi, lakini kwa ajili ya muda tutataja tatu tu: “utu wa kale” au asili ya dhambi ndani ya kila mwamini; mivutano ya kijamii au kikabila kati ya Wakristo Wayahudi na Wasio Wayahudi; na nguvu za Shetani, za majeshi ya pepo zilizompinga Kristo na kanisa.    

Asili ya dhambi. Kwanza, Paulo alipoandika juu ya asili yetu ya dhambi na tabia zetu za dhambi, alitumia lugha ya ufalme, akifundisha kuwa dhambi haipaswi kuwa tabia ya raia wa ufalme wa Mungu. Katika kitabu cha Waefeso sura ya 5:5, Paulo aliandika maneno haya:    

Maana neno hili mnalijua hakika, ya kwamba hakuna mwasherati wla mchafu wala mwenye tamaa, ndiye mwabudu sanamu, aliye na urithi katika ufalme wa Kristo na Mungu (Waefeso 5:5).




Raia katika ufalme wa Mungu wanaweza kumtii au kutomtii Kristo. Ikiwa watamtii mfalme wao katika utumishi wa uaminifu, basi watarithi baraka za urithi wao katika uumbaji mpya. Lakini raia akimkataa Kristo, akimwasi Mfalme na wokovu anaoutoa, mtu huyo hana urithi katika ufalme wa Kristo.
    
Mvutano wa kijamii.  Pili, pamoja na kushughulikia changamoto ya asili yetu ya dhambi, Paulo alitumia taswira ya ufalme wa Mungu kushughulikia mivutano ya kijamii au kikabila kati ya Wayahudi na Wasio Wayahudi katika kanisa la karne ya kwanza. Sikiliza maneno yake katika kitabu cha Waefeso sura ya 2:11-13:    


Kwa ajili ya hayo kumbukeni ya kwamba zamani ninyi, mlio watu wa Mataifa kwa jinsi ya mwili, mnaoitwa “Wasiotahiriwa” na wale wanaoitwa Waliotahiriwa, yaani, tohara ya mwilini iliyofanyika kwa mikono; kwamba zamani zile mlikuwa hamna Kristo, mmefarakana na jamii ya Israeli, wageni wasio wa maagano ya ahadi ile. Mlikuwa hamna tumaini, hamna Mungu duniani. Lakini sasa, katika Kristo Yesu, ninyi mliokuwa mbali hapo kwanza mmekuwa karibu kwa damu yake Kristo (Waefeso 2:11-13).

Hapa, Paulo alitofautisha hali ya wasomaji wake wasiotahiriwa Wamataifa kabla ya kumwamini Kristo na hali yao baada ya kumwamini Kristo. Hapo awali, walikuwa “wageni” badala ya raia wa ufalme wa Mungu. Lakini mara tu watu wa mataifa mengine walipomwamini Kristo, wakawa raia kamili wa ufalme wake. Hapa pia, Paulo alisema kwamba watu wa Mataifa walikuwa “wametengwa na … maagano ya ahadi.”    
Maagano ya Agano la Kale yalikuwa ni mipango ya kisheria ambayo kwayo Mungu alisimamia ufalme wake. Mara tu Wasio Wayahudi ‘walipokaribishwa’ katika Kristo Yesu, walikuja chini ya mamlaka ya maagano ya kitaifa ya Israeli katika agano jipya katika Kristo. Matokeo yake, walikuwa na haki ya baraka za agano la ufalme wa Mungu katika Kristo. Mtazamo wa Paulo kwa kanisa katika suala la uraia na maagano ulionyesha kwamba Paulo alikuwa akizungumza juu ya kanisa kama ufalme wa Mungu. Kwa ufupi, Paulo alionyesha kwamba Wayahudi na Wamataifa wanaoamini wanapatanishwa wao kwa wao kwa sababu sasa wao ni raia katika ufalme mmoja. 

Katika barua ya Paulo kwa Waefeso, Paulo alikuwa na kimkakati sana katika kudhukuru ufalme wa Mungu kwa sababu ya tamaduni nyingi, watu wengi walio ndani ya kanisa la Efeso. Alipokuwa akifundisha katika Waefeso sura ya 2, alitangaza kwamba sisi si wageni tena. Kwa maneno mengine, kanisa sasa limekuwa chungu cha kuyeyusha tamaduni, kabila, na asili tofauti. Hatuhitaji tena kujitambulisha wala kufikiria kwa mtazamo wa, mimi ni Mnigeria, mimi ni Mmarekani, mimi ni Mrumi, mimi ni Myahudi. Sisi sote tunakuwa wamoja, wamoja katika ufalme wa Mungu. Hivyo, huunganisha mwili wa Kristo… Kuwa raia wa ufalme wa Mungu, kama Paulo angewasilisha kwa kideokezi tu, ni kuuacha mwili na kuchukua maisha katika Kristo. Ni kuachilia yale mambo ambayo tumekuja kujifafanua kwayo, kwa lenzi ambayo kwayo tunaona mambo katika ulimwengu huu wa asili, na kisha kuchukua lenzi ya Kristo. Kwanza, kwa msingi wa utambulisho kwamba ninatoka 

mbinguni, na kama mtu anayetoka mbinguni, haijalishi ni nini kinachonijia, ni kupitia lenzi hizo ndo lazima nichakate kila kitu kingine. Kwa sababu mimi kwanza kabisa ni mtoto wa Mungu, na kisha kila kitu kingine kinafuata. Bila msingi huu, tunapoteza ukweli kwamba tumezaliwa upya kweli na tumemkubali Kristo kama Bwana na Mwokozi wetu.    

— Mchungaji Johnson Oni

Nguvu za kipepo. Hatimaye, sio tu kwamba Paulo alitumia dhana ya ufalme kuhusiana na asili ya dhambi ya waumini na mvutano wa kijamii au kikabila katika kanisa la mwanzo, bali pia, Paulo alitumia dhana ya ufalme wa Mungu katika Kristo kwa suala la nguvu za Shetani, za kipepo ambazo zililitia changamoto kanisa huko Efeso. Kama tulivyoona katika somo lililotangulia, makanisa ya Bonde la Likasi yalitatizwa na walimu wa uongo. Walimu hawa wa uongo walichukua kutoka katika dini ya Kigiriki na ufahamu usio sahihi wa sheria ya Kiyahudi ili kuwashawishi Wakristo kuheshimu nguvu mbalimbali za kiroho. Hizi zilijumuisha Shetani na mapepo, pamoja na vipengele vya msingi ya ulimwengu: dunia, hewa, maji na moto. Paulo alibainisha mapepo haya na vipengele vya msingi kwa njia kadhaa ambazo zilihusiana na kile alichoamini kuhusu ufalme wa Mungu. Kauli yake wadhiha zaidi kwa athari hii huonekana katika kitabu cha Waefeso sura ya 2:1-2:    
 

Nanyi mlikuwa wafu kwa sababu ya makosa na dhambi zenu; ambazo mliziendea zamani kwa kuifuata kawaida ya ulimwengu huu, na kwa kumfuata mfalme wa uwezo wa anga, roho yule atendaye kazi sasa katika wana wa kuasi (Waefeso 2:1-2).

Hapa Paulo alisema kwamba, kabla ya wao kuwa waumini, Waefeso walifuata “mwenendo wa ulimwengu huu” ambao unatawaliwa na “mkuu wa uwezo wa anga.” Kama tujuavyo kutoka katika Maandiko Matakatifu mengine, mkuu huyo si mwingine bali ni roho yule mchafu, Shetani. Haishangazi, kwani baadaye Paulo alisema kwamba Shetani na majeshi ya kipepo hulipinga kanisa na kupigana na ufalme wa Mungu katika Kristo. Sikiliza maneno yake katika kitabu cha Waefeso sura ya 6:12:    

Kwa maana kushindana kwetu sisi si juu ya damu na nyama; bali ni juu ya falme na mamlaka, juu ya wakuu wa giza hili, juu ya majeshi ya pepo wabaya katika ulimwengu wa roho (Waefeso 6:12).

Kanisa kama ufalme wa Mungu liko katika vita vya ulimwengu na ufalme wa ulimwengu huu wa giza. Halipigani na watu au “mwili na damu,” bali na Shetani na roho wake waovu. Hadhira asilia ya Paulo, yaani, Waefeso na makanisa ya Bonde la Likasi, walikuwa na matatizo mbalimbali, kuanzia dhambi ya kibinafsi, mvutano wa kijamii, hadi nguvu za mapepo. Paulo alishughulikia matatizo haya kwa kuyanasibisha yote na mada inayofanana. Aliziweka zote katika nuru ya uhalisi unaofagia, wa ulimwengu wa ufalme wa Mungu katika Kristo. Kwa kufanya hivyo, aliwapa wasomaji wake picha kuu ya kile ambacho Mungu alikuwa akitimiza katika Kristo.    
Bwana alikuwa ameumba watu wapya huko Efeso na Bonde la Likasi. Alikuwa amewapa uraia katika ufalme wake ili wasiwe watumwa tena wa asili zao za dhambi. Alikuwa amewaita na kuwawezesha kuishi kwa umoja wao kwa wao kama raia wenzia 

katika ufalme wake. Naye alikuwa amewapa silaha kama watu wa ufalme wake kwa ajili ya ushindi dhidi ya maadui zao wa kipepo. Kwa kusisitiza juu ya mada ya ufalme wa Mungu kwa njia hizi, Paulo alitoa wito kwa makanisa ya Bonde la Likasi kurudi kwenye injili aliyoitangaza, yaani, habari njema ya ushindi wa ufalme wa Mungu katika Kristo.    
Kwa kuwa tumesawiri baadhi ya usuli wa waraka wa Paulo kwa Waefeso, tuko katika nafasi ya kuangalia muundo na maudhui ya barua ya Paulo. Je, Paulo aliwasilishaje mawazo yake alipokuwa akishughulikia changamoto zilizoyakabili makanisa ya Efeso na ya Bonde la Likasi?    
 


                             MUUNDO NA MAUDHUI 	

Waraka wa Paulo kwa Waefeso unaweza kugawanywa katika sehemu kuu tano. Ambazo ni pamoja na:
•  salamu katika sura ya 1:1, 2;
•  sifa kwa Mungu katika sura ya 1:3-14;
•  maelezo ya maombi ya kila mara ya Paulo kwa Waefeso katika sura ya 1:15-23;
•  sehemu kuu ya waraka inayotofautisha falme za nuru na giza katika sura ya 2:1–6:20;
na
•  salamu za mwisho katika sura ya 6:21-24.



SALAMU (1:1, 2)

Kwanza, kama zilivyo barua nyingi za Paulo, salamu katika sura ya 1:1, 2, husema kwamba barua hiyo hutoka kwa mtume Paulo. Pia hutaja kwamba anashikilia utume wake “kwa mapenzi ya Mungu.” Rejea hii ya mapenzi ya Mungu inamtambulisha Paulo kuwa mwakilishi rasmi wa Mungu, kiasi kwamba maneno ya Paulo yalibeba mamlaka ya kimungu. Salamu huhitimishwa kwa salamu ya kawaida kwa njia ya baraka fupi.    



SIFA (1:3-14)

Sehemu ya sifa kwa Mungu huonekana baadaye katika sura ya 1:3-14. Hii ndiyo barua pekee ya kisheria ya Paulo ambamo salamu hiyo hufuatwa na mafundisho ya kina kama haya. Kwa kawaida, Paulo alifuata salamu yake kwa kumbukumbu ya kibinafsi au salamu. Lakini kama tulivyoona, hakuna marejeo ya kibinafsi katika waraka kwa Waefeso. 
Hatujui kwa hakika kwa nini Paulo aliamua kutojumuisha salamu zozote za kibinafsi. Labda alifikiri kwamba sehemu ya sifa ingefanya kazi vizuri zaidi katika barua hii ya mviringo. Au labda alitaka kuweka msingi wa sehemu za mafundisho yake zilizofuata. Wengine wameona sehemu hii kama mwanzo wa mazungumzo ya maombi ambayo hujumuisha sura tatu za kwanza za kitabu cha Waefeso. Wengine wamebainisha kuwa, katika ulimwengu wa kale, doksolojia kwa mfalme zilikuwa za kawaida katika maandishi rasmi. Yawezekana, sababu za Paulo za kuunda barua hii kwa njia hii zilikuwa tata, ikiwa ni pamoja na angalau baadhi ya sababu ambazo tumetaja hapa.    


Huenda ikawa vigumu kufahamu nia ya Paulo ya kujumuisha sifa hii, lakini ni rahisi kufahamu maudhui ya sifa yake. Kwa mfano, theolojia yenye nguvu ya Utatu huonekana katika mistari hii yote kwa kuwa inastahi wadhiha kazi ya Baba, Mwana, na Roho Mtakatifu. Pia, Paulo alisisitiza wokovu kwa njia ya upatanisho wa Yesu Kristo katika mstari wa 7, ufunuo wa siri ya injili katika mstari wa 9, na ahadi ya utukufu wetu ujao, iliyohakikishwa na karama ya Roho Mtakatifu, katika mistari ya 11-14. Mawazo haya yote yanastahili kuzingatiwa, lakini kuna mwelekeo mkubwa zaidi, unaojumuisha yote. Mtazamo huu hauunganishi nyuzi hizi zote tu, bali pia huelezea maelezo mengine mengi ya doksolojia.     Haishangazi, kwamba lengo hili kuu ni ufalme wa Mungu. Tunaona ufalme huu ukidhukuru sifa za Paulo katika maeneo kama sura ya 1: 4, 5. Hapa, Paulo alimheshimu Mungu kwa utawala wake wa mkuu, akimsifu kwa kuwachagua tangu awali watu fulani kuwa watu wake katika Kristo. Katika mstari wa 9 na wa 10, Paulo pia alimsifu Mungu kwa ajili ya utawala wake mkuu juu ya uumbaji wote ambao hatimaye utaleta vitu vyote chini ya uongozi wa Kristo. Zaidi ya hayo, katika mistari ya 5-7, Paulo alimsifu Mungu kwa fadhili zake kwa watu wake.   
Mara nyingi wafalme wa kibinadamu katika nyakati za Agano la Kale na Agano Jipya walisifiwa kwa fadhili nyingi walizowapa watu wao. Katika Agano la Kale, Mungu husifiwa kama mfalme wa Israeli kwa wema wake mkuu. Hivyo, haishangazi kwamba Paulo angeunganisha sifa yake kwa ajili ya enzi kuu ya kifalme ya Mungu pamoja na sifa kwa ajili ya fadhili nyingi za kifalme za Mungu kwa watu wake. Hasa, Paulo aliangazia jinsi Mungu alivyoonyesha rehema yake kwa kuwakubali, kuwakomboa na kuwasamehe watu wake. Tunapaswa pia kutambua kwamba, katika mstari wa 14, Paulo alimsifu Mungu kwa ajili ya urithi wetu katika Kristo. Kama tulivyoona hapo awali katika somo hili, mada ya urithi inahusu ufalme wa Mungu kwa sababu, katika sura ya 5:5, Paulo alibainisha urithi wetu kama “urithi katika ufalme wa Kristo na Mungu.” Katika njia hizi zote, Paulo alivutiwa sana na maajabu ya ufalme wa Mungu na umuhimu wake kwa changamoto ambazo Waefeso walikabiliwa nazo, kiasi kwamba alianza waraka huu wote kwa doksolojia ndefu ya kumsifu Mungu, Mfalme.    
Baada ya salamu na sifa zake za utangulizi, sehemu inayofuata, katika kitabu cha Waefeso sura ya 1:15-23, Paulo anawahakikishia wasomaji wake kwamba anawakumbuka daima katika maombi yake. 



MAOMBI (1:15-23)

Moja ya mambo unayoweza kuona unaposoma barua za Paulo ni kwamba anataja maombi kwa ajili ya wasomaji wake, maombi kwa ajili ya watu anaowaandikia. Sababu ya wewe kuona hivyo ni kwa kuwa maombi ni sehemu muhimu ya huduma ya Paulo… Paulo hutambua kwamba, kwa namna fulani, maisha yote na huduma yote ina sehemu hii ya kiroho kwake. Vita vyetu si juu ya damu na nyama, ni juu ya nguvu hizi za roho mbaya katika ulimwengu wa roho na kadhalika…   Kuhubiri neno, kuhubiri injili, na maombi, hizi ndizo njia ambazo Mungu hutumia kuleta ukuaji na injili hadi miisho ya dunia, na kwa Mungu kutumia watu wanaokuja kumwamini Kristo. Hivyo, kwa mfano, katika sehemu kama Waefeso sura ya 1:15-19, Paulo anawaombea wasomaji wake na kwa kweli anaomba kwamba wangejua baraka kuu walizonazo katika Kristo.    

— Dkt. Jeff Brannon


Paulo alithibitisha kwamba maombi yake kwa ajili ya Waefeso yalihusisha mambo makuu matatu: shukrani yake kwa ajili ya waumini aliowaandikia, ombi lenye pande mbili kwamba Roho Mtakatifu awaangazie, na maelezo marefu ya nuru hiyo. Katika sehemu hii yote, Paulo alirudia mada alizosisitiza katika doksolojia yake iliyotangulia. Aliwasilisha theolojia yenye nguvu ya Utatu katika mstari wa 17 kwa kuheshimu wadhiha kazi ya Baba, Mwana, na Roho Mtakatifu. Alisisitiza kwamba wokovu huja kwa njia ya upatanisho wa Yesu Kristo katika mistari ya 19 na 20. Katika mstari wa 17-19, ombi lake kuu, aliomba kwa ajili ya ufunuo zaidi wa injili, akiomba kupata nuru ambayo ingewawezesha Waefeso kuelewa baraka walizopokea. Katika mstari wa 18, alizungumza kuhusu tumaini la utukufu wetu wa wakati ujao. Kama vile katika sifa yake ya awali, alinasibisha mawazo haya yote pamoja na mada kuu, yenye kuunganisha ya ufalme wa Mungu.     
Muda mfupi uliopita tulibaini jinsi mada ya ufalme wa Mungu katika sifa za Paulo ilivyozingatia mambo matatu: Utawala mkuu wa Mungu, unaojumuisha uwezo na mamlaka yake; fadhili za Mungu, ambazo hujumuisha mambo mema anayotoa bila malipo akiwa Mfalme kwa watu wake; na urithi wetu katika Kristo tuliopewa katika ufalme wa Mungu. Haishangazi, kwamba vipengele vyote vitatu vya ufalme vinapatikana pia katika maombi yake. Paulo alitaja utawala mkuu wa Mungu alipozungumza juu ya “ukuu wa uweza wake usio na kipimo” na “uwezo wake mkuu” katika mstari wa19, na alipozungumza juu ya Kristo kutawazwa juu ya watawala wengine wote katika mstari wa 21. Alizungumza juu ya fadhili za Mungu aliposema, katika mstari wa 19, kwamba nguvu za Mungu ni “kwa ajili yetu sisi tuaminio,” na vilevile alipofundisha, katika mstari wa 22 na wa 23, kwamba Kristo anatawala akiwa mfalme kwa manufaa ya kanisa. Katika mstari wa 18, Paulo alizungumza moja kwa moja juu ya “urithi mtukufu wa Kristo katika watakatifu,” tumaini ambalo ndilo waumini wameitiwa.    
Paulo aliweza kusema juu ya urithi wa Kristo kuwa ni tumaini letu kwa sababu, kama alivyofundisha baadaye katika sehemu kuu ya barua hiyo, Kristo anashiriki urithi wake pamoja nasi, na kufanya urithi wake kuwa urithi wetu pia. Mtazamo huu juu ya urithi wa ufalme unatokana na wazo la kawaida la Agano la Kale. Katika vifungu kama vile katika kitabu cha Kumbukumbu la Torati sura ya 9:26-29, ufalme wa Israeli ulikuwa urithi wa Mungu mwenyewe, na watu wa ufalme wake walibarikiwa sana alipowapa urithi wao katika ufalme wake.    
Baada ya kuona sifa na maombi ya Paulo yanavyozingatia ufalme wa Mungu, tunapaswa kugeukia sehemu kuu ya waraka huu, inayopatikana katika sura ya 2:1–6:20. Sehemu hii ya Waefeso inaangazia tofauti kati ya ufalme wa haki wa Mungu kwa upande mmoja, na ufalme wa dhambi wa mapepo na ubinadamu ulioanguka kwa upande mwingine. 





SEHEMU KUU YA WARAKA (2:1–6:20)

Kuna njia nyingi za kuelezea sehemu kuu ya waraka wa Paulo kwa Waefeso. Lakini kulingana na lengo letu katika somo hili, kideokezi chetu kitasisitiza jinsi sehemu kuu ya waraka inavyoangazia ufalme wa Mungu. Katika mwanga huu, sehemu kuu ya waraka hugawanyika katika sehemu tatu za msingi: kwanza, mafundisho ya Paulo juu ya uraia katika ufalme wa Mungu katika sura ya 2:1-22; pili, maelezo yake ya utawala wa ufalme wa Mungu katika sura ya 3:1-21; na tatu, kanuni za Paulo za kuishi ndani ya ufalme wa 


Mungu, zinazopatikana katika sura ya 4:1–6:20. Tutaangalia kwa karibu kila moja ya sehemu hizi, tukianza na uraia katika ufalme wa Mungu.    



Uraia (2:1-22)

Humaanisha nini kuwa raia wa ufalme wa Mungu? Tunapofikiria uraia, kwa mfano, tunafikiria kuzaliwa kwetu katika ulimwengu huu na katika nchi, na kwa kuzaliwa sisi ni raia wa nchi hiyo, na tuna haki na marupurupu tuliyopewa kama raia. Ndivyo ilivyo kwa kuwa raia katika ufalme wa Mungu. Katika Kristo, tuna haki zote na marupurupu yote ya ufalme wake. Kama vile Paulo anavyozungumza, kwa mfano, hili si kwa baadhi ya washiriki wa ufalme tu, bali ni kwa washiriki wote wa ufalme wa Mungu. Hivyo, kwa maneno mengine, kama vile Ibrahimu na Musa na Isaka na Yakobo na Daudi, sisi sote tulio ndani ya Kristo tunafurahia haki na marupurupu sawa kama sehemu ya jamii yake, jamii ya Kristo na ufalme wake.    

— Dkt. Jay Haley

Mafundisho ya Paulo juu ya uraia katika ufalme wa Mungu hugawanyika katika sehemu tatu. Katika kitabu cha Waefeso sura ya 2:1-3 Paulo alikazia ukweli kwamba wanadamu walioanguka wanazaliwa katika ufalme wa giza, na kwa asili ni maadui wa Mungu. Kufuatia hili, katika kitabu cha Waefeso sura ya 2:4-10, Paulo alieleza kwa kina jinsi Mungu anavyotoa uraia katika ufalme wake tunapohamishwa kutoka katika ufalme wa giza na kuingia katika ufalme wa nuru. Hatimaye, katika kitabu cha Waefeso sura ya 2:11-22, alijadili asili ya uraia katika ufalme wa nuru. Kwanza hebu tuangalie jinsi Paulo alivyozungumza kuhusu ufalme wa giza.    

Ufalme wa Giza (2:1-3). Kwanza, Paulo aliwakumbusha wasomaji wake kwamba wanadamu wote wanazaliwa wakiwa wenye dhambi na wameanguka. Tumekufa kiroho, tuna asili mbaya, sisi ni maadui wa Mungu, na kwa sababu hiyo, tunawajibika kuanguka chini ya ghadhabu ya Mungu siku ya hukumu. Sikiliza katika kitabu cha Waefeso sura ya 2:1-3 ambapo Paulo alieleza hali ya Waefeso na watu wote ilivyo mbali na Kristo:    


Nanyi mlikuwa wafu kwa sababu ya makosa na dhambi zenu; ambazo mliziendea zamani kwa kuifuata kawaida ya ulimwengu huu, na kwa kumfuata mfalme wa uwezo wa anga, roho yule atendaye kazi sasa katika wana wa kuasi; ambao zamani, sisi sote nasi tulienenda kati yao, katika tamaa za miili yetu, tulipoyatimiza mapenzi ya mwili na ya nia, tukawa kwa tabia yetu watoto wa hasira kama na hao wengine (Waefeso 2:1-3).

Kabla ya kumwamini Kristo, sisi sote ni maadui wa Mungu. Kabla ya Mungu kutuokoa, sisi hufuata kwa hiari asili yetu ya dhambi, na kumtumikia Shetani, “mkuu wa uwezo wa anga.” Hapa, na katika sehemu nyinginezo kadhaa, Paulo alinasibisha utawala wa Shetani na giza la kiroho.    




Ufalme wa Nuru (2:4-10). Pili, Paulo alisisitiza katika kitabu cha Waefeso sura ya 2:4-10, kwamba Mungu hutumia haki yake ya kifalme kuwahamisha wote wanaomwamini Kristo kutoka katika ufalme wa giza na kuwaingiza katika ufalme wa nuru. Kama sehemu ya mchakato huu, Mungu hufanya upya roho zetu, ili tuwe hai kiroho, na hutuumba upya katika Kristo, ili tuwe na asili mpya zinazompenda Mungu. Pia alituwekea tangu awali matendo mema ili tumtumikie Mungu. Kwa sababu hiyo, tunatazamia kwa hamu utajiri usio na kifani katika zama zijazo, badala ya ghadhabu na hukumu ya Mungu.    

Asili ya Uraia (2:11-22). Tatu, baada ya kuangazia uhamisho wetu kutoka katika ufalme wa giza na kuingia katika ufalme wa nuru, Paulo alijadili asili ya uraia wetu katika ufalme wa Mungu katika kitabu cha Waefeso sura ya 2:11-22. Katika sehemu hii, Paulo alizungumzia jinsi ambavyo Mungu sasa ametimiza kanuni bora ya Agano la Kale ya kupanua baraka zake kutoka kwa Wayahudi hadi kwa wa Mataifa. Amewaleta pamoja watu wake katika ufalme mmoja wa duniani kote chini ya utawala wake mkuu. Ubora huu umetajwa kote katika Agano la Kale. Kama mfano mmoja tu, katika wimbo wa Zaburi ya 22:27-28, Daudi aliweka maono haya kwa mustakabali wa ufalme wa Mungu:    

Miisho yote ya dunia itakumbuka, Na watu watamrejea BWANA; Jamaa zote za mataifa watamsujudia. Maana ufalme una BWANA, Naye ndiye awatawalaye mataifa (Zaburi 22:27-28).

Katika siku za Paulo, hadhi ya Wakristo Wasio Wayahudi ilikuwa yenye utata sana. Wakristo wa Kiyahudi kwa ujumla hawakupinga kuongoka kwa Wamataifa, lakini baadhi yao walihisi kwamba Wasio Wayahudi walikuwa Wakristo wa daraja la pili. Kabla ya kuja kwa Kristo, Wayahudi walipata upendeleo katika ufalme wa Mungu. Watu wa agano la Mungu walikuwa haswa taifa la Israeli, na baraka kamili za Mungu zilikuwa za Wayahudi wanaume huru. Paulo alijua kuwa hii ilikuwa kweli kuhusiana na imani ya Agano la Kale, lakini pia alijua kwamba waaminifu wa Israeli walipaswa kueneza wokovu walioufurahia kwa Mataifa pia. Agano Jipya hufunua kwamba waumini wote, awe Myahudi au Myunani, mwanaume au mwanamke, mtumwa au huru, hupokea baraka za milele za Mungu kupitia kuunganishwa na Kristo. Katika Kristo, kila mwamini anahesabiwa haki katika mahakama ya Mungu na anahesabiwa haki ya Yesu mwenyewe, na wote watarithi baraka za milele za Mungu.  
Kama tulivyotaja hapo awali, inaonekana kwamba mafundisho potovu ya Kiyahudi yalikuwa yakiwaathiri waumini wa Mataifa huko Efeso. Hivyo, Paulo alitaka kudhoofisha mafundisho haya ya uongo kwa kusisitiza kwamba tofauti za zamani kati ya Wayahudi na Wamataifa katika ufalme wa Mungu zimepitwa na wakati. Kila mtu hupata wokovu kwa njia ile ile, hivyo kiwango kipya kina hadhi sawa kwa kila raia wa ufalme wa Mungu, bila kujali kabila. Kwa sababu hii, raia wote wa ufalme wa nuru ni raia kamili na wenye haki na marupurupu sawa, ikiwa ni pamoja na namna kamili ya kumfikia Mungu. Kama Paulo alivyoandika katika kitabu cha Waefeso sura ya 2:13-19:   

Lakini sasa, katika Kristo Yesu, ninyi mliokuwa mbali hapo kwanza mmekuwa karibu kwa damu yake Kristo… Kwa maana kwa yeye sisi sote tumepata njia ya kumkaribia Baba katika Roho mmoja. Basi tangu sasa ninyi si wageni wala wapitaji, bali ninyi ni wenyeji pamoja na watakatifu, watu wa nyumbani mwake Mungu (Waefeso 2:13-19).


Katika Kristo hakuna Myahudi wala Mmataifa, Paulo husema. Sisi sote tumeingizwa ndani. Husema ninyi mliokuwa mbali mmekuwa karibu kwa njia ya Kristo. Yeye ndiye msawazishaji wa ardhi kwa sababu haijalishi unatoka wapi, uwe Myahudi au Mmataifa, kuna njia moja tu ya kwenda kwa Mungu na hiyo ni kupitia imani katika Kristo. Hivyo waumini wa Mataifa katika kanisa hilo la karne ya kwanza walikuwa wana wa Ibrahimu kama vile muumini yeyote wa Kiyahudi katika Kristo. Katika sehemu kadhaa katika Agano Jipya husema kwamba mtu yeyote anayemwendea Mungu kwa imani, imani ile ile kama ya Ibrahimu, ni mwana wa Ibrahimu. Hivyo, wako sawa, sawa katika nyumba ya imani. Wote wawili, Wayahudi na Wamataifa, ni sehemu ya familia ya Mungu na wa thamani machoni pake.    

— Dkt. Chris Lohrstorfer

Kwa vile tumeangalia wazo la uraia katika ufalme wa nuru wa Mungu, tunapaswa kugeukia sehemu inayofuata ya sehemu kuu ya barua ya Paulo. Katika kitabu cha Waefeso sura ya 3:1-21, Paulo alifundisha kuhusu utawla wa ufalme.
    


Utawala (3:1-21)

Ni dhahiri kwamba kila ufalme huhitaji aina fulani ya muundo wa kiutawala. Falme husambaratika tu ikiwa hazina mpangilio wa kutosha. Ofisi za serikali lazima ziwepo ambazo mfalme husimamia ufalme wake. Katika serikali za kawaida za wanadamu, hizi hujumuisha ngazi na aina mbalimbali za uongozi, kama vile wale wanaotunga sheria, wale wanaotekeleza sheria, na wale wanaohukumu ukiukaji wa sheria. Hivyo ndivyo ilivyo katika ufalme wa Mungu, haswa katika miundo ya mamlaka ambayo Mungu alianzisha kanisani.   
Katika siku za Paulo, walimu wa uongo walikuwa wakipinga muundo wa mamlaka ya kanisa. Kwa kweli, kabla tu ya kukamatwa kwake huko Yerusalemu, Paulo aliwaonya wazee wa Efeso kwamba walimu wa uongo wangetokea miongoni mwao wenyewe. Katika kitabu cha Matendo ya Mitume sura ya 20:28-30, Luka aliandika maneno haya kutoka kwa Paulo kwa wazee wa Efeso:     

Jitunzeni nafsi zenu, na lile kundi lote nalo, ambalo Roho Mtakatifu amewaweka ninyi kuwa waangalizi ndani yake, mpate kulilisha kanisa lake Mungu, alilolinunua kwa damu yake mwenyewe. Najua mimi ya kuwa baada ya kuondoka kwangu mbwa-mwitu wakali wataingia kwenu, wasilihurumie kundi; tena katika ninyi wenyewe watainuka watu wakisema mapotovu, wawavute hao wanafunzi wawaandamie wao (Matendo ya Mitume 20:28-30).

Paulo alijua kwamba walimu wa uongo wangetokea, na kwamba wangesumbua kanisa. Hivyo, aliwaagiza wazee walilinde kundi dhidi ya walimu hao wa uongo. Lakini ni nini kilichompa Paulo haki ya kuwapa wazee kazi hii na kuwashutumu walimu wa uongo? Naam, Mungu alikuwa ameweka ofisi nyingine ya kanisa ambayo kwayo Mungu alisimamia ufalme wake. Hii ilikuwa ofisi ya mtume. Katika siku za Paulo, ofisi ya mtume 

ilikuwepo kama ofisi ya msingi, lakini haipo tena leo. Ilishikiliwa na wale waliochaguliwa na kufunzwa na Kristo mwenyewe, na ambao walikuwa wamekutana na Bwana Yesu Kristo mfufuka, wanaume kama vile Paulo. Mitume walipewa mamlaka ya Kristo na walitawala kanisa zima, pamoja na wazee. Katika kitabu cha Waefeso sura ya 3:2-7, Paulo alielezea mamlaka yake ya kitume kuhusiana na utawala wa ufalme wa Mungu kwa maneno haya:    

Ikiwa mmesikia habari ya uwakili wa neema ya Mungu niliyopewa kwa ajili yenu…Siri hiyo hawakujulishwa wanadamu katika vizazi vingine; kama walivyofunuliwa mitume wake watakatifu na manabii zamani hizi katika Roho; ya kwamba Mataifa ni warithi pamoja nasi wa urithi mmoja, na wa mwili mmoja, na washiriki pamoja nasi wa ahadi yake iliyo katika Kristo Yesu kwa njia ya Injili; Injili hiyo ambayo nalifanywa mhudumu wake, kwa kadiri ya kipawa cha neema ya Mungu niliyopewa kwa kadiri ya utendaji wa uweza wake (Waefeso 3:2-7, NIV).

Ili kukabiliana na wale waliowapotosha Waefeso, Paulo alisisitiza kwamba mitume walikuwa na neema ya pekee kutoka kwa Mungu iliyowaidhinisha katika huduma yao, na ufunuo maalum kutoka kwa Mungu ambao uliwafundisha ukweli usio na dosari. Mitume walipokea kazi kutoka kwa Mungu kufundisha kanisa ufunuo huu. Hivyo, ikiwa mtume, ilikuwa ni wajibu na haki ya Paulo kusimamia ufalme wa Mungu chini ya Kristo kwa kueleza kanuni za ufalme huo kwa raia wake, na kwa kuwashutumu wale waliosimama kinyume chake.    

Kwa nini mitume, akiwemo Paulo, walikuwa na haki ya utawala katika ufalme wa Kristo? Naam, tunajua kwamba wanafunzi, wale kumi na mmoja mbali na Yuda walioishi na Kristo, walifundishwa na Kristo, walimshuhudia Kristo, tunaweza kuona jinsi walivyokuwa na mamlaka kwa uzoefu na ushuhuda wao. Lakini wameagizwa hasa mwishoni mwa Injili kwenda na kuwa mashahidi wa Kristo. Naam, vipi kuhusu Paulo? Je, alikutana na Yesu? Je, aliagizwa na Yesu? Naam, ndiyo. Akiwa njiani kuelekea Dameski alikutana na Kristo mfufuka na akaongoka. Lakini pia, kama anavyosema katika kitabu cha Wagalatia sura ya 1, kwamba alitumia muda katika jangwa la Uarabuni mbele ya Kristo akifundishwa na kuagizwa na Kristo, kiasi kwamba Paulo alipewa utume haswa kama mtume kwa Mataifa. Hivyo ndivyo anavyozungumza katika kitabu cha Waefeso, kwamba utume wake mahususi ulikuwa ni kupeleka habari njema ya ufalme wa Mungu kwa Mataifa.    

— Kasisi Michael J. Glodo


Mungu alimteua Paulo kuwa mwakilishi wake rasmi duniani, mtume wake. Utume huu ulifanya neno la Paulo liwe na mamlaka, kana kwamba limesemwa na Mungu mwenyewe. Lakini kwa nini mamlaka ya Paulo yalikuwa muhimu sana katika hatua hii katika waraka wake kwa Waefeso? Kwa ufupi, wengine huko Efeso walikuwa wakikataa mafundisho ya Paulo, hivyo kanisa lilihitaji kujua ni nani wa kumwamini. Hata leo, ikiwa tunataka kumpendeza Mungu, tunapaswa kujuu kile ambacho Mungu anahitaji kutoka kwetu. Katika siku za Paulo, mafundisho ya uongo yalikuwa mengi sana kiasi kwamba ilikuwa vigumu kujua matakwa ya Mungu yalikuwa nini haswa. Walimu wa uongo walisema jambo moja; uongozi wa kanisa uliowekwa rasmi ulisema jambo jingine. Paulo alishughulikia tatizo hili kwa kutumia mamlaka yake ya kitume. Aliwakumbusha wasomaji wake kwamba, kwa kuwa alikuwa mtume, mamlaka na ufahamu wake ulikuwa mkubwa zaidi kuliko wengine. Hakuna mwalimu wa uongo ambaye angeweza kudai kuwa mtume. Hivyo, hakuna mwalimu wa uongo ambaye angeweza kuwa na utambuzi wa Paulo, au kusema kwa mamlaka ya kiungu. Akiwa mtume, Paulo aliwaambia watu wa Mungu maneno ya Mungu ili kuwaongoza katika kweli.    
Kwa hekima, mafundisho ya Paulo juu ya utawala wa ufalme hayakuishia kwa madai yake ya mamlaka yake kama mtume tu. Badala yake, alimalizia kwa maombi, yanayopatikana katika kitabu cha Waefeso sura ya 3:14-21. Paulo alikuwa mmishonari, mchungaji na mtume kwa muda wa kutosha kujua kwamba watu hawatambui au kukubali ukweli kwa sababu tu wanausikia. Alijua kwamba alikuwa na maneno ya uzima, lakini pia alijua kwamba, kwa uwezo wake mwenyewe, hangeweza kuwafanya Waefeso wayaamini. Hivyo, aliomba kwamba Roho Mtakatifu angeangazia akili zao, ili wakubali mamlaka na mafundisho yake. Pia aliomba kwamba, kwa hayo, wangeishi katika njia zilizojenga ufalme wa Mungu na kuwabariki raia wake.
Kwa kuwa tumeona jinsi sehemu kuu ya waraka huu inavyogusa uraia na utawala kuhusiana na ufalme wa Mungu, tunapaswa kugeukia kanuni ya kuishi katika ufalme wa nuru, iliyorekodiwa katika kitabu cha Waefeso sura ya 4:1–6:20.    

Kanuni za Kuishi (4:6-20)

Kanuni hii ya kuishi katika ufalme ina maelekezo mengi tofauti juu ya mitazamo na tabia za Kikristo, lakini inaweza kufupishwa katika mambo manne: kwanza, utaratibu wa kikanisa katika ufalme katika kitabu cha Waefeso sura ya 4:1-16; pili, kutakasa ufalme katika sura ya 4:17–5:20; tatu, utaratibu wa nyumbani katika ufalme katika sura ya 5:21–6:9; na hatimaye, vita vya ufalme katika sura ya 6:10-20. Tutaanza kwa kudhukuru utaratibu wa kikanisa katika ufalme.    

Utaratibu wa Kikanisa katika Ufalme (4:1-16). Sehemu ya utaratibu wa kikanisa inalenga haswa nafasi za uongozi, ushawishi na mamlaka katika kanisa. Mafundisho ya Paulo husisitiza njia ambazo kwazo majukumu haya, au “ofisi” kama tunavyoziita mara nyingi, hufanya kazi pamoja kwa manufaa ya wote. Raia hawapaswi kuoneana wivu, bali wathamini michango ambayo ndugu na dada zao hutoa. Kila mtu anapofanya kazi zake alizopangiwa, hunufaisha ufalme wote. Itabiri wazo hili kuhusiana na maneno ya Paulo katika kitabu cha Waefeso sura ya 4:8:    


Hivyo husema, Alipopaa juu aliteka mateka, Akawapa wanadamu vipawa (Waefeso 4:8).

Katika kifungu hiki, Paulo alirejelea wimbo wa Zaburi ya 68:18, ambayo humwonyesha Bwana kuwa mfalme mshindi akirudi kutoka vitani. Katika wimbo wa Zaburi ya 68, Bwana hupokea nyara za vita kutoka kwa maadui zake walioshindwa. Hata hivyo, Paulo, alidhukuru kile ambacho Bwana hufanya kwa zawadi hizi. Sawa tu na wafalme wa kale, yeye hushiriki nyara za ushindi wake pamoja na jeshi lake. Hivyo, kwa maana halisi, zawadi hizi huwanufaisha watu wote wa ufalme wake. Katika kitabu cha Waefeso sura ya 4:7-12, Paulo alielezea baadhi ya karama mahususi:     

Lakini kila mmoja wetu alipewa neema kwa kadiri ya kipimo cha kipawa chake Kristo… Naye alitoa wengine kuwa mitume, na wengine kuwa manabii, na wengine kuwa wainjilisti na wengine kuwa wachungaki na walimu; kwa kusudi la kuwakamilisha watakatifu, hata kazi ya huduma itendeke, hata mwili wa Kristo ujengwe (Waefeso 4:7-12). 

Kristo amemimina karama kwa wafuasi wake wote, lakini hapa Paulo alivuta taamuli kwenye karama mahususi za viongozi wa kanisa: “mitume, manabii, wainjilisti, wachungaji na waalimu.” Viongozi hawa huwawezesha raia wa ufalme wake kutumikiana na kujenga mwili, au ufalme, wa Kristo.    

Hivyo, katika kitabu cha Waefeso sura ya 4:11, Paulo huweka wazi kabisa kwamba Kristo mwenyewe amewapa watu hao vipawa kwa kusudi la mstari wa 12, ambalo ni kuwaandaa watakatifu kwa ajili ya kazi ya huduma. Sababu ninayoitumia haipuuzi orodha nyingine za Paulo za karama za kiroho katika 1 Wakorintho na kwingineko, wala haifumbii macho jambo hilo, bali ni kuonyesha wazi kwamba karama ambazo watu ambao mara nyingi tunasema juu yao kuwa katika huduma na kupewa karama na Roho wa Mungu au na Kristo mwenyewe ili kulitumikia kanisa, mara nyingi tunaziweka juu ya msingi mmoja, na kisha sisi wenyewe, tunaweka karama zetu za kiroho kama kitu cha pili kwao, au kwa namna Fulani sio muhimu sana katika mwili mzima wa Kristo. Katika sehemu hiyo maalum nataka kufahamu hilo na kusisitiza umuhimu wa wale ambao wamepewa karama na Kristo, wamepewa karama kwa namna fulani. Mojawapo ya njia hizi, vyovyote vile ambavyo mambo hayo yanamaanisha kwa wakati wetu wa sas, kwamba watu hawa wamepewa karama, si kwa sababu wana huduma bora kuliko kila mtu mwingine katika mwili wa Kristo, bali ni kwa sababu huduma yao ni muhimu kwa watu wengine ambao wako katika huduma wakati huo.    

— Dkt. Benjamin Quinn

Kutakasa Ufalme (4:17–5:20). Kisha, kufuatia mkazo wake juu ya utaratibu wa kikanisa katika ufalme, Paulo alidhukuru juu ya kutakasa ufalme katika sura ya 4:17–5:20. Ufisadi wa dhambi ulikuzwa na kulishwa ndani ya kila mmoja wetu tulipokuwa raia wa ufalme wa giza wa Shetani. Kwa sababu hiyo, wale ambao wameingia katika ufalme wa nuru wana asili mpya ambazo wanaweza kutegemea ili kushinda dhambi. Walakini, kama sisi sote tunavyojua kutokana na uzoefu wa kawaida, asili zetu za kale, za dhambi hazijatoweka kabisa, hata miongoni mwa raia wa ufalme wa nuru. Hivyo, katika kitabu cha Waefeso sura ya 4:22-24, Paulo aliwaagiza Waefeso hivi:      


Mvue kwa habari ya mwenendo wa kwanza utu wa zamani, unaoharibika kwa kuzifuata tamaa zenye kudanganya; na mfanywe wapya katika roho ya nia zenu; mkavae utu mpya, ulioumbwa kwa namna ya Mungu katika haki na utakatifu wa kweli (Waefeso 4:22-24).

Ufalme wa Mungu unapaswa kuwa safi kimaadili iwezekanavyo. Unapaswa kuakisi tabia ya mfalme wake. Hii ni kwa manufaa ya ufalme wote. Kwani, Mungu hubariki na kuthawabisha usafi wa kimaadili. Hivyo, kwa kujiepusha na dhambi, na kwa kutenda matendo mema, raia huongeza baraka za ufalme na kujihakikishia urithi wao ndani yake.    

Utaratibu wa Nyumbani katika Ufalme (5:21–6:9). Baada ya maagizo yake kuhusu utaratibu wa kikanisa katika ufalme, na kuutakasa ufalme, kisha Paulo aligeukia somo la utaratibu wa nyumbani katika ufalme katika kitabu cha Waefeso sura ya 5:21–6:9. Katika sehemu hii, Paulo alizungumza juu ya kudumisha miundo sahihi ya mamlaka iliyopo ndani ya kaya. Pia alijadili jinsi kila upande ndani ya mahusiano ya mamlaka unavyohusiana. Kwa njia nyingi, sehemu hii hufanana na mafundisho yake juu ya utaratibu wa kikanisa. Katika sehemu hiyo, Paulo alifundisha kwamba kila mtu anapaswa kuwajali na kuwaheshimu wale walio na nyadhifa za uongozi, ushawishi na mamlaka katika kanisa. Na aliwafundisha wale walio katika nyadhifa za uongozi kufanya kazi kwa manufaa ya wote.    
Hapa, inaonekana Paulo alishughulikia mabishano ya nyumbani huko Efeso kwa kuthibitisha muundo wa mamlaka kati ya waume na wake, wazazi na watoto, na mabwana na watumwa wao. Pia alifundisha kila mhusika katika mahusiano haya kuhudumu kwa njia zinazoheshimu na kunufaisha pande zote. Tena, sababu yake ilikuwa kwamba miundo hii huboresha maisha katika ufalme wa Mungu.    

Mara nyingi Paulo huzungumza juu ya uhusiano tulio nao na, haswa, unapofika katika kitabu cha Waefeso sura ya 5, anazungumzia uhusiano wa kawaida sana katika maisha ya kila siku. Anazungumza juu ya asili ya mamlaka katika mahusiano hayo, lakini pia juu ya utii wa pande zote ambao unapaswa kutokea katika mahusiano haya. Inafurahisha kuona kwamba katika mstari wa 21, Paulo husema, “hali mnanyenyekeana katika kicho cha Kristo.” Hivyo, hiyo ni kauli kwetu sote kunyenyekeana sisi kwa sisi. Kisha huendelea kutoa jozi hizi tatu za mahusiano kama mifano: waume na wake, wazazi na watoto, watumwa na mabwana. Katika kila moja ya hizo, anakubali kwamba mtu ana jukumu kubwa zaidi la kutawala, mume, wazazi, bwana. Lakini bado, wakati huo huo, anaweka wazi kwamba kila mmoja wao, mume, mzazi, na bwana, kwa njia fulani, huhitaji, kujinyenyekesha kwa yule wanayemtumikia... Hivyo, nadhani Paulo anafikia uongozi wa mtumishi wa kweli wa kibiblia kwa upande wa nusu ya uhusiano huo, wakitunza mamlaka yao lakini wakifanya hivyo kama mtumishi, wakati huo huo, ili wengine wawaheshimu katikati yao. Hivyo, huonekana kama kujitolea kwako mwenyewe kwa ajili ya mtu mwingine ambaye yuko chini ya uangalizi wako.    


— Dkt. Dan Lacich



Vita vya Ufalme (6:10-20). Hatimaye, baada ya kugusia utaratibu wa kikanisa katika ufalme, kuutakasa ufalme, na utaratibu wa nyumbani katika ufalme, Paulo alizungumza juu ya vita kati ya ufalme wa nuru na ufalme wa giza. Hapa, Paulo alizungumza juu ya ukweli kwamba kila mtu katika ufalme wa nuru ameitwa kutumika katika jeshi la Mungu, kupigana vita vya kiroho dhidi ya ufalme wa giza. Paulo alifupisha jambo hili la mwisho katika kitabu cha Waefeso sura ya 6:11-12, ambapo aliandika maneno haya:    


Vaeni silaha zote za Mungu, mpate kuweza kuzipinga hila za Shetani. Kwa maana kushindana kwetu sisi si juu ya damu na nyama; bali ni juu ya falme na mamlaka, juu ya wakuu wa giza hili, juu ya majeshi ya pepo wabaya katika ulimwengu wa roho (Waefeso 6:11-12).


Ibilisi na mapepo yake wanapigana dhidi ya kanisa, na Mfalme wetu wa kiungu hudai uaminifu wetu katika vita hivi. Ili kuhakikisha kwamba tunaweza kusimama kidete dhidi ya pepo wabaya wanaotushambulia, Kristo hutustahilisha katka “silaha zote za Mungu.” Naye hutupatia silaha kwa Neno lake tunapokwenda ulimwenguni na injili ya amani, ambayo sasa inatolewa kwa wote.    


Silaha kamili za mwili wa Kristo ni muhimu sana kwetu kuikubali. Katika mafundisho ya Paulo juu ya ufalme wa Mungu yeye hufanya hili liwe wazi zaidi. Ikiwa wewe ni sehemu ya ufalme wa Mungu na huna silaha kamili ya Mungu juu yako, basi umefichuliwa. Elewa hili kwamba shetani yule yule aliyeleta anguko la mwanadamu katika bustani ya Edeni ndiye yule yule shetani aliyemjaribu Yesu Kristo, naye bado yuko kazini hadi leo. Lakini ni jambo moja kuwa na silaha juu yako ili kuweza kuzima kila mishale yenye moto ya adui, lakini ni jambo lingine kuwa na silaha juu yako kwa sababu ya utume tulionao kama mtoto wa Mungu, kupanua ufalme wa Mungu. Kuwa na silaha kamili za Mungu juu yetu huturuhusu kumfukuza [adui] lakini pia kutimiza kwa ufanisi kusudi la utume wetu, ambao ni kuokoa roho, kuongeza ufalme wa Mungu.  


— Kasisi Johnson Oni




SALAMU ZA MWISHO 
(6:21-24)

Baada ya sehemu kuu ya Waefeso, Paulo aligeukia sehemu ya mwisho ya barua yake, yaani, salamu zake za mwisho zinazopatikana katika kitabu cha Waefeso sura ya 6:21-24. Katika kifungu hiki kifupi, Paulo alitoa baraka za kufunga, na kuonyesha kwamba Tikiko angeiwasilisha barua hii. Barua ya Paulo kwa Waefeso ilishughulikia changamoto kadhaa zinazowakabili waumini huko Efeso kwa kuwaelekeza kwenye ufalme wa Mungu. Aliwaombea na kuwaelekeza jinsi ya kuishi kama raia chini ya utawala wa Kristo, si katika ufalme wa giza, bali katika ufalme wa nuru wa Mungu. 
Kwa kuwa tumeangalia usuli wa waraka wa Paulo kwa Waefeso, na kusawiri muundo na maudhui yake, tuko tayari kushughulikia matumizi ya kisasa ya mafundisho ya Paulo kwa Waefeso.  





MATUMIZI YA KISASA

Kuna njia nyingi za kutumia barua hii maishani mwetu, lakini tutaitabiri maswala matatu, tukihama kutoka sehemu nyembamba hadi pana zaidi za maisha yetu katika ufalme wa Mungu katika Kristo. Kwanza, tutazungumza juu ya kumheshimu Mfalme. Pili, tutajadili kujenga ufalme. Na tatu, tutageukia kuushinda ulimwengu. Hebu tuanze kwa kumheshimu Mfalme.  



KUMHESHIMU MFALME

Kama tulivyoona kwamba, waraka wa Paulo kwa Waefeso unahimiza imani ya Kikristo kwamba Mungu ndiye Mfalme wa kiungu juu ya uumbaji wote, na haswa juu ya ufalme wa wote waliokombolewa katika Kristo. Mfalme wetu wa kiungu ametufanyia mambo mengi mazuri sana kiasi kwamba tunapaswa kumwitikia kwa shauku kwa kumheshimu kwa shukrani, utii na uaminifu. Kwa kupatana na njia ambazo Yesu na Agano la Kale, na hata jamii nyingine za kale, zilizungumza juu ya wafalme na watu wao, Paulo alieleza ukarimu wa kifalme wa Mungu kwetu kama maonyesho ya upendo wake. Na akaeleza wajibu wetu kwake vivyo hivyo. 
Kwa mfano, sikiliza maneno ya Paulo katika kitabu cha Waefeso sura ya 2:4-7:  

Lakini Mungu, kwa kuwa ni mwingi wa rehema, kwa mapenzi yake makuu aliyotupenda; hata wakati ule tulipokuwa wafu kwa sababu ya makosa yetu; aliyuhuisha pamoja na Kristo; yaani, tumeokolewa kwa neema. Akatufufua pamoja naye, akatuketisha pamoja naye katika ulimwengu wa roho, katika Kristo Yesu (Waefeso 2:4-7).



Muktadha mkubwa wa kifungu hiki ni maelezo ya Paulo ya jinsi Mungu anavyotufanya kuwa raia katika ufalme wake. Katika mistari hii, anaangazia jinsi Mungu anavyoonyesha upendo wake mkuu anapotuzaa upya, anapotuhamishia katika ufalme wake, anapotuweka katika nafasi ya mamlaka na heshima, na kutupatia urithi wetu. Katika ulimwengu wa kale, wafalme wa kibinadamu hawakuonyesha tu upendo kwa raia wao, bali pia walihitaji raia wao wawapende pia. Katika mazingira haya, neno “upendo” liliashiria uaminifu na kujitolea, kama vile tunavyozungumza kuhusu kuzipenda nchi zetu leo. Wafalme walionyesha upendo wao kwa fadhili na ulinzi, na raia wa falme zao pia walionyesha upendo kwa njia ya utii na uaminifu.   
Hivi ndivyo haswa tunavyoona katika maelezo ya Paulo ya upendo wa Mungu kwa watu wake katika kitabu cha Waefeso. Mambo ya kihistoria ya injili yanathibitisha kwamba Mungu anawapenda watu wa ufalme wake na kwamba anatuthamini sana. Uaminifu wake kwetu unadhihirishwa kupitia fadhili zake na ulinzi wake, kama inavyoonyeshwa katika mambo kama vile kuchaguliwa tangu zamani, kifo cha Kristo kwa ajili yetu, kuzaliwa upya kwa roho zetu, uraia wetu katika ufalme wa Mungu, muungano wetu na Kristo Mfalme wa mbinguni, na utukufu tutakaorithi katika siku zijazo. Kwa kuwa Mungu ametufanyia mambo hayo yote mazuri, tunaitwa kumpenda na kumheshimu yeye pia. Hivi ndivyo Paulo alivyofikiria alipoandika maneno haya katika kitabu cha Waefeso sura ya 3:17–4:1:    

Kristo akae mioyoni mwenu kwa imani mkiwa na shina na msingi katika upendo; ili mpate kufahamu pamoja na watakatifu wote jinsi ulivyo upana, na urefu, na kimo, na kina; na kuujua upendo wake Kristo, upitaoufahamu kwa jinsi ulivyo mwingi, mpate kutimilika kwa utimilifu wote wa Mungu. Basi atukuzwe yeye awezaye kufanya mambo ya ajanu mno kuliko yote tuyaombayo au tuyawazayo, kwa kadiri ya nguvu itendayo kazi ndani yetu; naam, atukuzwe katika Kanisa na katika Kristo Yesu hata vizazi vyote vya milele na milele. Amina. Kwa hiyo nawasihi, mimi niliye mfungwa katika Bwana, mwenende kama inavyoustahili wito wenu mlioitiwa (Waefeso 3:17–4:1).

Katika kifungu hiki, Paulo alichukua matumizi mawili kutoka katika upendo wa Mungu kwa ajili yetu. Paulo alionyesha jinsi upendo wa Mungu ulivyo na maana mbili kwetu. Kwanza, alimheshimu Mungu kwa kumsifu na kumpa utukufu. Lakini pili, Paulo pia aliwahimiza wasomaji wake wamheshimu Mungu kwa kuishi maisha “yanayostahili wito” waliopokea kutoka kwa Mungu. 
Itasaidia kufunua jinsi barua kwa Waefeso inavyoshughulikia njia hizi mbili ambazo kwazo ni lazima tumheshimu Mungu Mfalme. Tutaanza na sifa na ibada tunazopaswa kumtolea, na kisha kuendelea na maisha yetu ya utii kwake. Tugeukie kwanza katika sifa na ibada.   



Sifa na Ibada

Katika kitabu cha Waefeso sura ya 5:19-20, Paulo aliwaagiza wadhiha wasomaji wake kumheshimu Mungu kupitia sifa na ibada kwa kusema:    

Mkisemezana kwa zaburi na tenzi na nyimbo za rohoni, huku mkiimba na kumshangilia Bwana mioyoni mwenu; na kumshukuru Mungu Baba sikuzote kwa mambo yote katika jina lake Bwana wetu Yesu Kristo (Waefeso 5:19-20).

Wakristo wanapaswa kuwa wenye shukrani “siku zote kwa kila jambo,” kwa ajili ya baraka zote za Mungu. Tunapaswa kuonyesha shukrani zetu za dhati katika zaburi, nyimbo, nyimbo za kiroho, na muziki mioyoni mwetu. Hizi zote ni aina za sifa na ibada, iwe tunazionyesha kwa wengine, au kwa Bwana peke yake.    

Tuliumbwa kwa ajili ya ibada. Tuliumbwa kutokana na upendo wa Mungu, upendo mwingi wa kupindukia wa Mungu tukiwa na wazo, basi, kwamba tungekabidhi maisha yetu kwake na kurudisha maisha yetu kwake katika utii wa upendo, katika sifa na ibada. Hivyo, kila kitu tunachofanya, kwa kweli, kinaishia katika ibada.  
 
— Dkt. James R. Hart

Barua ya Paulo kwa Waefeso hujumuisha vielelezo kadhaa vya sifa ambavyo twapaswa kufuata. Twaona vielelezo katika sifa zake za utangulizi katika kitabu cha Waefeso sura ya 1:3-14, na katika maombi yake ya kidoksolojia katika kitabu cha Waefeso sura ya 3:14-21. Vifungu hivi vyote viwili vinatuonyesha jinsi ya kumheshimu Mungu kupitia sifa na doksolojia vilevile. Kama tulivyoona, katika sehemu hizi zote mbili, Paulo alidhukuru kazi ya kila nafsi katika Utatu, upatanisho wa Yesu, ufunuo wa Mungu kwetu, na utukufu ujao ambao Mungu amepanga kwa ajili yetu. Alitaja mambo haya katika muktadha wa kumheshimu Mungu kwa ajili ya ufalme wake juu yetu. Alizungumza juu ya utawala mkuu wa Mungu, fadhili zake kwetu, na urithi wetu katika Kristo. Mbali ya sifa na ibada, Paulo pia alitufundisha kumheshimu Mungu kama Mfalme wetu wa kiungu kwa kumtii.      



Utii

Njia moja ya kuonyesha kwamba tunamtii Mungu ni kubaki waaminifu kwake kwa bidii na kwa kuendelea, kujitahidi kumpendeza, na kukataa mamlaka na enzi zote. Kama Paulo alivyoandika katika kitabu cha Waefeso sura ya 5:8-10:

Kwa maana zamani ninyi mlikuwa giza, bali sasa mmekuwa nuru katika Bwana; enendeni kama watoto wa nuru … mkihakiki ni nini impendezayo Bwana (Waefeso 5:8-10).

Tulikuwa raia wa ufalme wa giza wa Shetani. Lakini sasa uaminifu wetu umebadilika. Kwa kuwa Mungu ametuingiza katika ufalme wake, anatudai utii; anadai tuache njia za dhambi za ufalme wa giza, na kuishi katika njia zinazompendeza Bwana na Mfalme wetu mpya. Paulo aliandika tena juu ya utii huu katika kitabu cha Waefeso sura ya 6:24 ambapo alitamka baraka hii yenye masharti:    

Neema na iwe pamoja na wote wampendao Bwana wetu Yesu Kristo katika hali ya kutokuharibika (Waefeso 6:24).

Upendo wetu, au utumishi mwaminifu kwa Bwana, wapaswa kuwa “usioweza kuharibika,” usio na mwisho, wenye kuendelea, wenye kujitoa, na thabiti.   
Barua kwa Waefeso huonyesha wadhiha kwamba Mungu hutaka na hudai ujitoaji na wakfu wetu kamili. Kuongeza tu jina lake kwenye orodha ya miungu tunayoitumikia, 

hakutasaidia. Husisitiza juu ya uaminifu wetu usiogawanyika. Yeye hataki tu uaminifu wetu usio na matendo, kana kwamba twaweza kupumzika tu katika baraka za ufalme wake. La, hutaka tutii amri zake zote, si tu kuiacha miungu mingine, bali pia kufanya kwa bidii kazi nyingi nzuri ambazo ametuandalia.    
Maneno ya Paulo katika kitabu cha Waefeso sura ya 2:8-10 hutoa ufahamu katika suala hili:

Kwa maana mmeokolewa kwa neema, kwa njia ya imani; ambayo hiyo haikutokana na nafsi zenu, ni kipawa cha Mungu…Maana tu kazi yake, tuliumbwa katika Kristo Yesu, tutende matendo mema, ambayo tokea awali Mungu aliyatengeneza ili tuenende nayo (Waefeso 2:8-10).

Kama kifungu hiki kinavyoonyesha, Mungu hakutuokoa ili tu tusiangamie, au ili tufurahie maisha ya starehe na rahisi katika ufalme wake. Badala yake, Mungu pia alituumba upya katika Kristo ili tuwe raia wenye tija katika ufalme wake, tukitenda matendo mema alizotukabidhi.    
Katika ufalme wa Mungu, matendo mema yana jukumu maalum. Yamekusudiwa kumletea Mungu utukufu, lakini pia yamekusudiwa kupanua na kutakasa ufalme wake na kuwahudumia watu wake. Kwa mujibu wa Paulo, kusudi la Mungu la kutuokoa lilikuwa ni kuhakikisha kwamba tungetenda matendo haya mema. Hivyo, mwitikio unaofaa kwa neema ya Mungu ni kukubali kuteuliwa kwetu kuwa watumishi na wahudumu wake. Ni kuchukua malengo yake kama malengo yetu, makusudi yake kama makusudi yetu. Hii ndiyo sababu mara nyingi Paulo aliwahimiza Waefeso waishi kwa njia “inayostahili,” ambayo huakisi mwito wa mtukufu tulionao kama watu wa ufalme wa Mungu katika Kristo.    
Kwa kuwa tumedhukuru jinsi tunavyopaswa kutumia mtazamo wa Paulo katika kumheshimu Mfalme katika maisha yetu ya kila siku, tunapaswa kugeukia matumizi ya kisasa ya mitazamo ya Paulo juu ya kujenga ufalme. Kama vile Mungu anavyohitaji sifa na utii wetu wenye upendo, yeye pia huhitaji tupanue na kukuza ufalme wake wa kidunia.    





KUJENGA UFALME


Paulo alitumia sitiari kadhaa katika barua yake kwa Waefeso ili kutusaidia kuelewa jinsi tunavyopaswa kujenga ufalme wa Mungu katika Kristo. Kila moja hutoa ufahamu wa jinsi raia wa ufalme wa Mungu wanavyopaswa kuhusiana wao kwa wao na kwa Kristo, na vile vile jinsi tunavyopaswa kutumika pamoja katika kupanua ufalme wa Mungu. Tutataja sitiari mbili kati yake, tukianza na jinsi Paulo alivyolinganisha ufalme na hekalu la Mungu. Kisha, tutadhukuru mtazamo wake juu ya mwili wa Kristo. Kwanza hebu tuangalie sitiari ya Paulo ya hekalu.   




Hekalu

Sikiliza maneno ya Paulo kwa Wakristo wasio Wayahudi katika kitabu cha Waefeso sura ya 2:19-22:

Basi tangu sasa ninyi si wageni wala wapitaji, bali ninyi ni… watu wa nyumbani mwake Mungu. Mmejengwa juu ya msingi wa mitume na manabii, naye Kristo Yesu mwenyewe ni jiwe kuu la pembeni. Katika yeye jingo lote linaungamanishwa vema na kukua hata liwe hekalu takatifu katika Bwana. Katika yeye ninyi nanyi mnajengwa pamoja kuwa maskani ya Mungu katika Roho (Waefeso 2:19-22).

Hapa Paulo alifundisha kwamba Wakristo Wamataifa huwa raia kamili katika ufalme wa Mungu, wenye hadhi sawa na Wakristo Wayahudi. Ili kusisitiza ukweli huu, alielezea ufalme wa Mungu kuwa jengo ambalo kila Mkristo ni jiwe katika jengo hilo.


Paulo hulinganisha kanisa na hekalu la Mungu katika kitabu cha Waefeso sura ya 2 kwa kumwelezea Yesu kama jiwe kuu la pembeni na mafundisho ya mitume kama msingi, na kisha kile ambacho kanisa linafanya ni kujenga juu ya msingi huo... na kila kitu kinapaswa kujengwa kwa kuzingatia jiwe la msingi. Hivyo, ikiwa jiwe la pembeni si la kweli au ikiwa jiwe la pembeni linashindwa, jengo hilo huanguka. Mitume ni kama msingi wa jengo. Ni mafundisho yao, ni ushuhuda wao, ni ushuhuda wao juu ya Yesu ni nani na kile alichofanya ndio msingi wa kila kitu kingine. Hivyo, watu wa Mungu, au kutumia sitiari ya Petro kutoka katika kitabu cha 1 Petro sura ya 2, watu wa Mungu ni mawe yaliyo hai yanayojengwa juu ya msingi huo. Hivyo, kile inachotufunulia ni kusudi letu kama kanisa kwamba, kanisa ni mahali ambapo Mungu hukaa na kupitia Kristo, na kwamba mafundisho na mamlaka ya Kristo ndio msingi wa yote hayo tunayoyafanya, tunayoyasema na tunayoyafundisha.    

— Kasisi Michael J. Glodo

Katika sitiari hii, Kristo ana nafasi ya ukuu, akiwa jiwe la pembeni la msingi, yule ambaye mawe mengine yote yanamtegemea. Mitume na manabii wa karne ya kwanza walikuwa na vyeo vya mamlaka ya juu kwa sababu Kristo aliwaweka kama wawakilishi wake wa msingi. Wakristo wengine wote ni mawe katika jengo, bila tofauti kati yetu. Lengo la jengo hili lilikuwa kuwa makao ya Mungu, ili Mungu aishi katikati ya watu wake. Taifa la Israeli lilipata baraka hii kwa njia ndogo katika Agano la Kale, haswa katika Hema la Kukutania na katika Hekalu la Yerusalemu, kama vile Sulemani alivyotangaza katika kitabu cha 2 Mambo ya Nyakati sura ya 6. Lakini Agano la Kale pia lilifundisha kwamba hatimaye Wamataifa wangeishi katika uwepo wa Mungu, pia. Kwa mfano, sikiliza maneno ya Mungu katika kitabu cha Isaya sura ya 66:19-20:    



…nao watahubiri utukufu wangu katika mataifa. Nao watawaleta ndugu zenu wote kutoka mataifa yote kuwa sadaka kwa Bwana… mpaka mlima wangu mtakatifu Yerusalemu, asema Bwana… (Isaya 66:19-20).

Katika kifungu hiki, Mungu alifundisha kwamba aliporejesha mabaki waaminifu wa Israeli baada ya uhamisho, jambo ambalo alianza kufanya katika Agano Jipya kupitia Yesu, Waisraeli wangerudi hekaluni huko Yerusalemu ili kumwabudu Bwana. Lakini zaidi ya hayo, Wamataifa wangekuja pamoja nao, kwa kweli wakileta mabaki ya Israeli kwa Mungu kuwa toleo takatifu kutoka kwa mataifa. Hivyo, Paulo alipofundisha kwamba Wayahudi na Wamataifa wangeishi pamoja katika uwepo wa Mungu kama hekalu lake, alionyesha kwamba ufalme wa Mungu ulikuwa ukielekea lengo lake la mwisho. Hii ilimaanisha kwamba baraka za ufalme wa Mungu sasa zilikuwa zikienezwa kwa jamii zote. Lakini kwa nini Paulo alitumia sitiari hii maalum? Kwa hakika, aliitumia ili kukuza upatanisho wa kijamii au kikabila kati ya Wayahudi na Wamataifa kanisani.    
Katika siku za Paulo, baadhi ya Wakristo wa Kiyahudi waliendeleza wazo la kwamba Wayahudi walikuwa bora kuliko Wamataifa kwa sababu walikuwa watu waliochaguliwa na Mungu. Walikuwa wamepokea upendeleo kutoka kwa Mungu kwa muda mrefu sana kiasi kwamba walikuwa wameanza kufikiri kuwa walistahili. Lakini ukweli ni kwamba mataifa yote, Wayahudi na Wamataifa vilevile, wamepotea bila Kristo. Hakuna hata mmoja wetu anayestahili baraka hata kidogo. Kristo pekee ndiye anayestahili baraka za Mungu. Kwa bahati nzuri, kwa kuwa tumeunganishwa na Kristo kwa imani ndani yake, Mungu hutuhesabu kuwa tunastahili baraka zake pia. Hivyo, tunapojenga ufalme wa Mungu leo, ni lazima tudhukuru kuishi katika uwepo wake na kujitahidi kuongeza utukufu wa Kristo duniani badala ya utukufu wetu wenyewe. Ni lazima tuwe wanyenyekevu kwa wenzetu, tukitambua kwamba hakuna mwamini anayestahili baraka kuliko mwingine yeyote.
Sitiari ya Paulo ya kanisa kama hekalu la Mungu inamaanisha kwamba ni lazima tutubu kwa kila njia tunayojitenga au kujiinua kimakosa kwa kuwadhuru wengine. Utaifa, kabila, na kadhalika hayapaswi kamwe kuligawanya hekalu la Mungu. Viongozi wa kanisa hawapaswi kamwe kujiona kuwa wa muhimu zaidi kuliko walei. Wakristo matajiri hawapaswi kamwe kupokea heshima zaidi kuliko Wakristo maskini. Hatupaswi kamwe kuthamini kutaniko letu la mahali au madhehebu yetu kiasi kwamba tuwadharau wale walio katika makanisa mengine na kutafuta kuwatenga tunapojenga ufalme wa Mungu. Katika matukio hayo yote, mafundisho ya Paulo ni kwamba ni lazima tuweke kando ubatili na kiburi chetu na kuwakumbatia waumini wote tunapojenga hekalu, kanisa la Mungu, pamoja.   
Kama vile sitiari ya Paulo ya hekalu ilivyo ya ajabu, sitiari ambayo Paulo alitumia mara nyingi zaidi katika barua yake kwa Waefeso kueleza jinsi tunavyopaswa kujenga ufalme ni ile ya mwili, haswa mwili wa Kristo.    



Mwili  

Paulo alifundisha kwamba Kristo ndiye kichwa na kwamba waumini wote kwa pamoja wanaunda mwili wa Kristo. Alitumia sitiari hiyo katika sura ya 1, 3, 4, na 5 ili kufafanua mambo mbalimbali ya matumizi. Katika kitabu cha Waefeso sura ya 1:20-23, Paulo alianzisha sitiari hii kwa maneno haya:    

Aliotenda katika Kristo [Mungu] alipomfufua [Kristo] katika wafu, akamweka mkono wake wa kuume katika ulimwengu wa roho; juu sana kuliko ufalme 

wote, na mamlaka… akavitia vitu vyote chini ya miguu yake, akamweka awe kichwa juu ya vitu vyote kwa ajili ya kanisa; ambalondilo mwili wake, ukamilifu wake anayekamilika kwa vyote katika vyote (Waefeso 1:20-23).

Kama sitiari ya hekalu, sitiari hii pia huelezea ufalme wa Mungu. Kristo ameketi kama mfalme mbinguni na hutawala kwa manufaa ya mwili wake, yaani, kanisa. Paulo aliendelea na taswira hii katika kitabu cha Waefeso sura ya 3:6, akiongeza kwamba:    

… Mataifa ni warithi pamoja nasi wa urithi mmoja, na wa mwili mmoja, na washiriki pamoja nasi wa ahadi yake iliyo katika Kristo Yesu kwa njia ya injili  (Waefeso 3:6).

Mkazo wa Paulo juu ya upatanisho kati ya Wayahudi na Wamataifa ulikuwa wadhiha tena katika kifungu hiki. Alionyesha kwamba, wakiwa viungo vya mwili mmoja wa Kristo, Wakristo Wayahudi na Wamataifa wote wameunganishwa kwa Kristo na wao kwa wao katika Kristo. Naye alithibitisha kwamba wote wawili hupokea baraka kwa sababu tu wanashiriki ahadi katika Kristo.    
Paulo anatumia kikamilifu taswira ya mwili wa Kristo, hata hivyo, inaonekana katika sura ya 4:1-16, ambapo alidhukuru utaratibu wa kikanisa katika ufalme. Hapo aliandika haswa juu ya nafasi za uongozi, ushawishi, na mamlaka katika kanisa kama njia ambayo kanisa lote lina mamlaka ya huduma. Pia alieleza kwamba matendo mema ambayo Mungu ametuandalia hujumuisha haswa huduma kwa kila mmjoja wetu ili iwe ufalme, kiasi kwamba unakuwa] ufalme unaofaa kwa Bwana wa ulimwengu mzima kutawala. Sikiliza maneno ya Paulo katika kitabu cha Waefeso sura ya 4:11 13:    

Naye [Mungu] alitoa wengine kuwa mitume, na wengine kuwa manabii; na wengine kuwa wainjilisti na wengine kuwa wachungaji na waalimu; kwa kusudi la kuwakamilisha watakatifu, hata kazi ya huduma itendeke, hata mwili wa Kristo ujengwe; hata na sisi sote tutakapoufikia umoja wa imani na kumfahamu sana Mwana wa Mungu, hata kuwa mtu mkamilifu, hata kufika kwenye cheo cha kimo cha utimilifu wa Kristo (Waefeso 4:11-13).

Mungu ameweka viongozi katika kanisa ambao wanapaswa kututayarisha sisi wengine kuhudumiana.  Viongozi hawa wanapaswa kuliongoza kanisa kuelekea malengo mawili. La kwanza kati ya hayo ni kufikia “umoja wa imani.” Hapa, Paulo alikuwa akifikria kwamba kanisa linapaswa kuunganishwa kimafundisho, kuwa na ufahamu uliokomaa na wa kweli, na kutoridhika na uelewa wa msingi tu wa injili. Hii huendana na maombi ya awali ya Paulo kwamba Mungu angewawezesha wasomaji wa Paulo kuelewa baraka za ufalme wa Mungu katika Kristo.    

Moja ya mambo muhimu yaliyounda umoja katika kanisa ni uchaguzi wa viongozi: mitume, maaskofu kanisani, mashemasi, makasisi. Hatimaye, kuanzia kitabu cha Matendo ya Mitume sura ya 6 na kuendelea, kadiri mambo yalivyoongezeka na idadi kuongezeka, matatizo yalitokea, ndipo unahitaji viongozi wa kufanya maamuzi, unahitaji viongozi wa kuandaa. Hivyo, uongozi wa kanisa ukawa muhimu kama chombo cha kuwaunganisha waumini katika kanisa la mwanzo.    

— Dkt. Las Newman





Lengo la pili ni kufikia “kipimo cha kimo cha utimilifu wa Kristo.” Lengo hili ni la uliwmengu mzima; ni kuleta zaidi uumbaji wote chini ya utawala wa Kristo, kama vile Paulo alivyofundisha katika kitabu cha Waefeso sura ya 1:10. Ingawa linaweza kuwa jambo la kushangaza, kupitia uongozi sahihi wa kanisa na huduma ya kujitolea miongoni mwa Wakristo, kanisa litaongoza njia ya kuinuliwa kwa Kristo kama Bwana wa ulimwengu mzima. Paulo aliendeleza sitiari ya mwili katika kitabu cha Waefeso sura ya 4:15-16, ambapo alieleza baadhi ya mambo mahususi ambayo viongozi wa kanisa walipaswa kuwafundisha watu kufanya:  

Lakini tuishike kweli katika upendo na kukua hata tumfikie yeye katika yote, yeye aliye kichwa, Kristo. Katika yeye mwili wote ukiungamanishwa na kushikanishwa kwa msaada wa kila kiungo, kwa kadiri ya utendaji wa kila sehemu moja moja, huukuza mwili upate kujijenga wenyewe katika upendo (Waefeso 4:15-16).

Kila kiongozi wa kanisa anaposema ukweli kwa upendo kwa mwili wa Kristo, mwili hujifunza ukweli huo. Matokeo yake, kila Mkristo anaweza kuwahudumia wengine ipasavyo, akifanya kazi za utumishi na kitia moyo. Lakini angalia kitu kingine pia: Kanisa linapaswa kukua na kujijenga lenyewe “katika upendo” kila mshiriki anapofanya kazi yake. Upendo lazima ubainishe mafundisho ya kiongozi na kazi za huduma za kanisa.    
Kama vile upendo wa Mungu kwetu na upendo wetu kwa Mungu unavyofafanuliwa kimsingi katika suala la uaminifu na kujitolea ndani ya ufalme, upendo wetu kwa Wakristo wengine pia unafafanuliwa kwa njia hii. Upendo wetu kwa majirani zetu huenda mbali zaidi ya uhusiano wa kibinafsi. Badala yake, ni kujitolea kwa uaminifu na kujitolea kunakotafuta manufaa ya wengine katika Kristo, hata kama hatuwafahamu wao binafsi. Hata hivyo upendo huu si ushirikiano tu au harambee. Badala yake, upendo wa Kikristo huelewa kwamba waumini wenzetu ni sehemu ya urithi wa Kristo. Kristo alikuwa tayari kufa ili kuwafanya wake, na hupokea heshima na utukufu kwa sababu wao ni wake. Ukweli huu unapaswa kututia moyo kuwathamini sana waumini wenzetu pia, na kuweka juhudi zinazohitajika kuwahudumia.   

Ukitaka kuona umoja wa waaminio, nenda kwenye kitabu cha Matendo ya Mitume na uangalie, tena, Siku ya Pentekoste katika sura ya 2, na utaona kwamba baada ya Pentekoste walikusanyika karibu na mafundisho ya mitume, yaani, walikuwa wakifundisha Neno; walikusanyika pamoja kwa ajili ya kuumega mkate, ambao bila shaka ulijumuisha Meza ya Bwana, na nadhani, ubatizo kama matokeo, lakini pia ushirika. Pia walikuwa wakitunzana, wakihudumiana, na walikuwa wakitumia karama ambazo Mungu alikuwa amewapa. Bila shaka, ninagusa kitabu cha Waefeso sura ya 4 pia. Hivyo, Neno, injili, kanuni, kupendana na kujaliana ndivyo vilivyoleta mwili pamoja kama familia. Kwa kweli, ikiwa unataka kufikiria ni nini kinachounganisha familia, angalia hilo. Jambo hilo hilo ndilo linalounganisha mwili wa Kristo pia kwa sababu sisi ni familia kubwa.   

— Dkt. Danny Akin




Kwa kuwa tumesawiri kumheshimu Mfalme na kujenga ufalme, tunapaswa kugeukia njia ya tatu ambayo kwayo tunaweza kutumia kitabu cha Waefeso kwa ulimwengu wetu wa kisasa: kuushinda ulimwengu. Yesu ndiye mfalme juu ya kanisa hivi sasa, lakini siku inakuja ambapo atawashinda maadui zake wote na kutawala bila upinzani juu ya ulimwengu wote.    



KUUSHINDA ULIMWENGU

Kama tulivyoona, wakati wa kuanzishwa na kuendelea kwa ufalme wa Mungu katika Kristo, ufalme wa Mungu upo au unaingiliana na zama za sasa za dhambi na mauti. Hivyo, katika siku zetu, upinzani dhidi ya ufalme wa Kristo unaendelea. Majeshi ya Mungu, ni pamoja na kanisa lake, linalopigana dhidi ya mapepo na kutafuta kuwaokoa wanadamu walio chini ya udhalimu wa dhambi. Lakini katika utimilifu wa ufalme, Yesu atarudi. Atakapofanya hivyo, atatoa hukumu ya mwisho dhidi ya adui zake. Ushindi huu wa wakati ujao dhidi ya nguvu za giza ni hakika, lakini hadi siku hiyo, tunalazimika kusimama na kupigana dhidi yao katika kumtumikia Kristo na ufalme wake.    
Lakini, hata tunapomngojea Kristo, tuna uwezo wa juu katika vita dhidi ya majeshi ya pepo. Mfalme wetu tayari ameketi katika uwezo na mamlaka juu yao, nasi tumeketi pamoja naye. Mungu tayari ametukomboa kutoka katika utawala wao mbaya, na anaendelea kuokoa zaidi na zaidi. Kwa sababu ya baraka kuu za Mungu, Kristo ametutia nguvu kwa Roho wake Mtakatifu ili kustahimili mashambulizi mabaya zaidi ambayo adui zetu wanaweza kufanya. Itabiri maneno ya Paulo katika kitabu cha Waefeso sura ya 6:13, 16:    

Kwa sababu hiyo twaeni silaha zote za Mungu, mpate kuweza kushindana siku ya uovu, na mkiisha kuyatimiza yote, kusimama. Zaidi ya yote mkiitwaa ngao ya imani, ambayo kwa hiyo mtaweza kuizima mishale yote yenye moto ya yule mwovu (Waefeso 6:13, 16).

Kupitia neema na Roho wake, Mungu hutupatia uwezo wa kusimama dhidi ya makundi ya mapepo. Kwa sababu ya baraka nyingi ambazo kanisa hupokea sasa, pepo wanajua kwamba kushindwa kwao ni dhahiri shahiri. Kwa hakika, Paulo alifikia hatua ya kusema kwamba ukweli wa kwamba kanisa linaenea katika mataifa yote unathibitisha kwamba maadui wote wa Mungu wataangamizwa. Sikiliza kile ambacho Paulo aliandika katika kitabu cha Waefeso sura ya 3:8-11:   

Mimi, niliye mdogo kuliko yeye aliye mdogo wa watakatifu wote, nalipewa neema hii ya kuwahubiri Mataifa utajiri wake Kristo usiopimika; na kuwaangaza watu wote wajue habari za madaraka ya siri hiyo, ambayo tangu zamani zote ilisitirika katika Mungu aliyeviumba vitu vyote; ili sasa, kwa njia ya kanisa, hekima ya Mungu iliyo ya namna nyingi ijulikane na falme na mamlaka katika ulimwengu wa roho; kwa kadiri ya kusudi la milele alilolikusudia katika Kristo Yesu Bwana wetu (Waefeso 3:8-11).




Kwa mujibu wa kifungu hiki, “kusudi la milele” la Mungu “limetimizwa katika Kristo.” Mungu alihifadhi “siri hiyo kwa miaka mingi.” Lakini sasa kwa kuwa Kristo amekuja, Mungu anatumia kuenea kwa kanisa katika mataifa yote ili kuonyesha “kwa watawala na wenye mamlaka katika ulimwengu wa roho,” “hekima yake ya namna nyingi,” au “hekima yake ya aina mbalimbali, yenye pande nyingi,” kama inavyoweza kutafsiriwa.     
Hata kabla ya kuumbwa kwa wanadamu, Mungu alipanga kutumia kanisa lake kudhihirisha utukufu wake kwa adui zake wa kishetani. Kwa vile Kristo amekuja, kanisa linalokua na kuenea huonyesha uwezo wa Mungu wa kushinda hata mipango mikubwa ya Ibilisi. Kanisa la Kristo ni uthibitisho wa uwezo wa Mungu wa kupatanisha vitu vyote kwake. Baada ya yote, ikiwa anaweza kuwakomboa wanadamu zaidi kutoka katika uharibifu wa dhambi, na anaweza kutupatanisha hata sisi kwa sisi, na yeye mwenyewe, hakuna kitu ambacho hawezi kutimiza katika Kristo.    
Lakini kanisa sio onyesho tukufu la nguvu na hekima ya Milele ya Mungu tu. Bali pia Kanisa ni tuzo ya Kristo. Sisi ni hazina aliyoipigania na kushinda kutoka katika ufalme wa maadui zake. Sisi ni watu ambao Mungu huokoa, bibi arusi mpendwa ambaye Kristo alitoa maisha yake ili kumlinda na kumuoa. Sikiliza maelezo ya Paulo kuhusu Kristo na kanisa lake katika kitabu cha Waefeso sura ya 5:23-27:     

Kwa maana mume ni kichwa cha mkewe, kama Kristo naye ni kichwa cha Kanisa … kama Kristo naye alivyolipenda Kanisa, akajitoa kwa ajili yake; ili makusudi alitakase na kulisafisha kwa maji katika neno; apate kujiletea Kanisa tukufu, lisilo na ila wala kunyanzi wala lo lote kama hayo; bali liwe takatifu lisilo na mawaa (Waefeso 5:23-27).

Kristo hulipenda na kulithamini kanisa kama bibi arusi wake. Mchakato wa kupatanisha vitu vyote kwake, kufanya upya na kutakasa ulimwengu, huanza nasi. Kuwepo kwa kanisa, kusamehewa kwa kanisa, na kutakaswa kwa kanisa, yote huthibitisha kwamba ufalme wa Mungu unakua duniani. Kwa kuwa ufalme wa Mungu unapanuka hivi sasa, bila shaka utakamilika. Wakati huo, mapepo yataangamizwa kabisa, na utawala wa Kristo utakuwa kamili. Kama Paulo alivyoandika kumhusu Kristo katika kitabu cha Waefeso sura ya 1:22-23:    

[Mungu] akavitia vitu vyote chini ya miguu yake, akamweka awe kichwa juu ya vitu vyote kwa ajili ya kanisa; ambalo ndilo mwili wake, ukamilifu wake anayekamilika kwa vyote katika vyote (Waefeso 1:22-23).

Maneno ya Paulo hapa yanashangaza. Kristo ameinuliwa kama Mfalme wa ulimwengu mzima ili kanisa libarikiwe. Sisi ni utimilifu wake, mwili wake. Kristo anastahili kutawala kwa sababu ya hadhi na sifa yake mwenyewe, lakini amelithamini sana kanisa lake kiasi kwamba anatawala pia ili kutubariki. Katika kanisa, Wayahudi na Wamataifa, waume na wake, wazazi na watoto, mabwana na watumwa wanapatanishwa wao kwa wao na kwa Mungu. Baraka hii ya kushangaza ni uthibitisho linganifu kwamba Mungu ni mwenye nguvu, mwema na mwenye hekima, na kwamba ameanza kufanya upya uumbaji wote katika Kristo.    






                                         HITIMISHO 	

Katika somo hili tumesawiri waraka wa Paulo kwa Waefeso. Tumeangalia usuli wake ili kuelewa ni kwa nini Paulo aliandika barua hii. Tumesawiri pia muundo na maudhui ya barua hiyo ili kuona jinsi Paulo alivyowatia moyo watu wa Mungu walipokabiliwa na changamoto katika siku zao. Hatimaye, tumedhukuru matumizi ya kisasa ya waraka huu, umuhimu wake katika maisha yetu leo.  
Barua ya Paulo kwa Waefeso ina masomo mengi muhimu, sio tu kwa makanisa ya karne ya kwanza huko Efeso na Bonde la Likasi, lakini pia kwa wafuasi wa Kristo katika kila kizazi. Inatufundisha kwamba imani yetu haihusu tu wokovu wa watu binafsi kutoka katika dhambi zao. Badala yake, imani ya Kikristo inahusu uharibifu wa ufalme wa Shetani katika udhihirisho wake wote, na inahusu kujenga na kupanua ufalme wa Mungu katika Kristo. Tunapokua katika ufahamu wetu wa maajabu ya ufalme wa Mungu katika Kristo, tutakuwa tumejitayarisha vyema kupinga nguvu zote zinazotupinga. Tutatayarishwa kuishi kwa njia zinazompendeza Mungu. Sisi, na waumini wenzetu wote kila mahali ulimwenguni, tutapokea baraka za ufalme wa Kristo.


                                      WACHANGIAJI 	

The Very Rev. Dr. Reggie M. Kidd (Mwenyeji) ni Mkuu wa Kanisa Kuu la Mtakatifu Luka na Profesa wa Agano Jipya Emeritus katika Seminari ya Theolojia ya Mageuzi. Alipokea M.A.R. na M.Div. kutoka Seminari ya Theolojia ya Westminster na Ph.D. yake katika Asili ya Kikristo kutoka Chuo Kikuu cha Duke.  Yeye ni mshiriki wa Jumuiya ya Kiinjili ya Kitheolojia na ni kuhani aliyewekwa wakfu katika Kanisa la Maaskofu. Dr Kidd anafundisha katika Taasisi ya Robert E. Webber ya Mafunzo ya Ibada na amehudumu kama mchungaji na mzee katika makanisa mengi. Yeye ndiye mwandishi wa Kwa Sauti Moja: Kugundua Wimbo wa Kristo katika Ibada Yetu (Baker Books, 2005) na amechangia machapisho mengine mengi, ikiwa ni pamoja na Roho wa Biblia ya Funzo la Mageuzi (Zondervan, 2003) na Biblia ya Kujifunza Mageuzi (Ligonier Ministries, 2005).


Dkt. Danny Akin ni Rais wa Seminari ya Kitheolojia ya Wabaptisti Kusini Mashariki.

Dkt.  Steve Blakemore ni Profesa Msaidizi wa Falsafa katika Seminari ya Kibiblia ya Wesley.  

Dkt. Jeff Brannon ni Profesa Mshiriki wa Masomo ya Biblia katika Chuo Kikuu cha Belhaven.

Dkt.  Joseph D.  Fantin ni Profesa Mshiriki wa Mafunzo ya Agano Jipya katika Seminari ya Kitheolojia ya Dallas.  

Kasisi Michael J. Glodo ni Profesa Mshiriki wa Theolojia ya Kichungaji katika Seminari ya Kitheolojia ya Mageuzi huko Orlando, Florida.

Dkt. Jay Haley ni Profesa Maidizi katika Seminari ya Kitheolojia ya Birmingham.

Dkt. James R. Hart ni Rais wa Taasisi ya Robert E. Webber ya Mafunzo ya Ibada.
 
Dkt. Dan Lacich ni Mchungaji Kiongozi katika Kanisa la Jiji la Oviedo huko Oviedo, FL.

Dkt. Chris Lohrstorfer ni Profesa Mshiriki wa Theolojia ya Wesley katika Seminari ya Kibiblia ya Wesley.  

Dkt. Las Newman ni Mkurugenzi Mshiriki wa Kimataifa wa Harakati ya Lausanne, ambaye hapo awali aliwahi kuwa Rais wa Shule ya Wahitimu ya Theolojia ya Karibiani.
  
Mchungaji Johnson Oni is ni Mchungaji Kiongozi na Mwanzilishi wa Huduma za Neema Itiririkayo.

Dkt. Benjamin Quinn ni Mkuu wa Kitivo Mshiriki wa Ufanisi wa Kitaasisi kwa Chuo cha Kusini-mashariki na Profesa Msaidizi wa Theolojia na Historia ya Mawazo katika Seminari ya Kitheolojia ya Wabaptisti Kusini-mashariki.   





FAHARASA

mtume – Ofisi maalum ya Agano Jipya iliyoshikiliwa na mtu ambaye alikuwa amefundishwa na Yesu, alikuwa amemwona Bwana aliyefufuka, na alikuwa amechaguliwa katika ofisi hiyo na Bwana mwenyewe; kutoka katika neno la Kigiriki linalomaanisha “aliyetumwa.”         

archē  – neno la Kiyunani (tafsiri) linalomaanisha “mwanzo” au “asili”; wakati mwingine hutafsiriwa “watawala” au “wakuu” kwa kurejelea nguvu zisizoonekana kama vile malaika au mapepo.

Artemi – mungu wa kike wa Kigiriki, binti wa Zeus na Leto; mungu wa nyika na uzazi; mungu mlinzi wa Efeso.

upatanisho  – Sadaka iliyotolewa ili kuondoa hatia ya dhambi na kumpatanisha mwenye dhambi na Mungua.

kisheria –Kivumishi kinachotumiwa kuelezea maandishi ambayo yanakubaliwa kuwa yamevuviwa na hivyo kuwa ya Biblia.

tohara – Mapokeo ya Kiyahudi ya kuondoa govi la uume wa kiume yaliyoanzishwa na Mungu kama ishara na muhuri kwa watu wake wa agano katika kitabu cha Mwanzo sura ya 17:10-14.

Clementi wa Alexandria – (yapata mwaka 150-215 BK) Baba na mwandishi wa kanisa la mwanzo kutoka Alexandria.

agano – Makubaliano ya kisheria yaliyofanywa ama kati ya watu wawili au makundi ya watu, au kati ya Mungu na mtu au kikundi cha watu. 

Deutero-Paulini – Neno linalotumiwa na baadhi ya wanazuoni wa kisasa kutambua barua zinazohusishwa na Paulo ambazo badala yake zinaweza kuwa ziliandikwa na mmoja wa wanafunzi wa Paulo kwa jina lake. 

doksolojia –Usemi, sala, au wimbo wa sifa kwa Mungu, kwa kawaida wa kiliturujia.

dunamis – neno la Kigiriki (tafsiri) linalomaanisha “nguvu,” “nguvu,” au “uwezo”; katika Dini ya Kiyahudi ya karne ya kwanza, nyakati fulani ilitumika kwa mapepo yaliyojifungamanisha na Shetani ili kupigana na Mungu.

kikanisa – Kuhusiana na kanisa, haswa kama taasisi iliyoanzishwa.

ektrephō   –neno la Kigiriki (unukuzi) linalomaanisha “kulisha” au “kukuza.” 

endoxos – neno la Kigiriki (tafsiri) linalomaanisha “kuheshimu” au “utukufu.” 

Epafra – mfanyakazi mwenza na mtume Paulo na mwanzilishi wa kanisa la Kolosai ambaye alitumwa na makanisa ya Bonde la Likasi kumhudumia Paulo kifungoni.

Efeso – mji katika Asia Ndogo; ulitembelewa na Paulo katika safari yake ya tatu ya umishonari; mahali ambapo Yohana pengine aliandika injili ya nne; katika kitabu cha Ufunuo walisemwa kuwa wameacha “upendo wao wa kwanza”.

exousia – neno la Kigiriki (tafsiri) linalomaanisha “nguvu” au “mamlaka”; mara nyingi hurejelea nguvu za kiroho zisizoonekana kama vile malaika au mapepo.
    
Mataifa –Mtu asiye Myahudi

injili – Kihalisia, “habari njema”; tangazo kwamba ufalme wa Mungu ulikuja duniani kupitia nafsi na kazi ya Yesu na kwamba unapanuka kuelekea utimilifu wake mkuu huku Mungu akitoa wokovu kwa wale wanaompokea na kumwamini Yesu kama Masihi.
 





ufalme wa Mungu – enzi kuu ya Mungu na utawala usiobadilika juu ya uumbaji wote.

kuriotēs – Neno la Kiyunani (tafsiri) linalomaanisha “utawala”au“mwenye kutawala”; kwa kawaida hurejelea wafalme wa kibinadamu lakini inaweza kurejelea pia viumbe vya kiroho.

Laodikia – Mji huko Asia Ndogo; katika kitabu cha Ufunuo, Yesu alilishutumu kanisa kuwa “si moto wala baridi.”  

Bonde la Likasi  – Eneo lililofafanuliwa na Mto wa Likasi katika Mkoa wa zamani wa Kirumi wa Asia Ndogo ambapo mji wa Kolosai wa Hierapolisi na Laodikia zilipatikana.
 

jina bandia – Zoezi la kukabidhi kazi zilizoandikwa kwa mtu mwingine badala ya mwandishi halisi. 

kuzaliwa upya – burudani; kuzaliwa upya; katika theolojia, tukio ambalo mwanadamu anahama kutoka katika hali ya kifo cha kiroho na kuingia katika hali ya maisha ya uzima wa kiroho.

mabaki – Neno linalotumiwa katika Biblia kurejelea kundi la Waisraeli waaminifu ambao wangeepushwa na hukumu ambayo ingewapata wasio waaminifu.

Sulemani  – Mwana wa Mfalme Daudi na mfalme wa tatu wa Israeli ambaye alijulikana kwa hekima na mali yake; alipanua mipaka ya Israeli na kujenga hekalu la kwanza huko Yerusalemu.

hekalu – jengo la Hekalu huko Yerusalemu ambamo Waisraeli walimwabudu Mungu na ambapo Mungu aliahidi kuwepo pamoja na watu wake kwa njia maalum; liliharibiwa mnamo mwaka 586 KK, baadaye likajengwa upya, na kuharibiwa tena mnamo mwaka 70 BK.

Tertuliano – (yapata mwaka 155-230 B.K) Mwandishi Mkristo wa awali na baba wa kanisa kutoka Carthage ambaye aliandika Dhidi ya Marcion na kueneza istilahi za Kilatini zilizotumiwa kujadili Utatu Mtakatifu.

Tikiko –Mmoja wa marafiki wa karibu wa Paulo kutoka Asia Ndogo aliambatana na Paulo katika baadhi ya safari zake za umishonari na ambaye alimletea na kuchukua ujumbe kutoka kwa Paulo wakati wa kifungo cha Paulo.

